Wednesday, 12 March 2014 05:18\nАқли расо кишига: “Ўзингни томдан ташла”, десангиз ёхуд қўлига ўткир пичоқ бериб: “Биқинингга ур” дейилса, бош тортиши табиий, албатта. Минг афсуски, кўпчилик оқил инсонлар сигаретдан ясалган “тутунли сиртмоқ” домига тушиб, ҳаётларини нобуд қилаётганидан бехабарлар.\nИнсоният тарихидаги кашфиётларнинг “қора рўйхати”дан жой олган сигарет ҳозирги кунда бутун дунёда катта муаммога айланди. АҚШнинг энг катта соғлиқни сақлаш ташкилотларидан бири World Watch Institute (Дунё кузатув институти)нинг ҳисоботига кўра, ер юзида ҳар йили уч милёндан ортиқ киши бу офат сабабли ҳаётдан кўз юмади. Яъни, ҳар ўн уч сонияда бир киши, ҳар дақиқада беш киши кашандалик туфайли ўлади. Сигарет сабабли юз берувчи ўлимлар сони бошқа гиёҳванд моддаларга нисбатан ўн уч баравар кўп. Шунинг учун шифокорлар бу соғлиқ кушандасини “ажалнинг оёқ товушлари” дейишади.\nБиргина сигарет тутунида соғлиқ учун зарарли тўрт минг хил модда борлиги аниқланган. Булардан миқдори энг кўплари никотин ва унинг алкалоид қолдиғи, таркибида саратонни пайдо қилувчи бензопирин моддаси бўлган қатрон, нитрозалин, арсеник, олтингугурт, қонни жуда тез заҳарловчи сианид кислота, сассиқ ҳидли формолдегит, карбон моноксит ва карбон диоксит, таркибида радиоактив моддалар бўлган кумушранг кадмиум каби заҳарли моддалардир. Сианли бирикма кучли заҳар бўлгани учун ҳашаротларга қарши курашда қўлланилади. Агар 100-120 мгр. никотин томир орқали танага юборилса, киши зумда заҳарланиб ўлади. Қизиғи шундаки, бор-йўғи икки қути сигаретда шунча никотин топилар экан.\nШу ўринда “Икки қути сигаретда шунча заҳар бўлса, нима учун кашанда бир-икки кунда заҳарланмайди?” деган савол туғилиши мумкин. Аввало, чекувчи сигаретни ёғиб истеъмол қилгани сабабли ундаги никотиннинг бир қисми танага, бир қисми тутун билан ҳавога учади. Қолаверса, кашанда икки қути сигаретни кун давомида битта-биттадан чеккани, никотинни томирдан эмас, нафас билан ютгани учун аста-секин заҳарланади. Бир дона сигарет чеккан кишининг юрак уриши ва нафас олиш тезлашади, қон айланиши бузилади, натижада аъзоларга борадиган қон миқдори камаяди ва уларнинг фаолияти сустлашади. Юракнинг ишлаши оғирлашади. Қон босими ошади. Демак, кўпчилик ўйлаганидек, сигарет “тинчлантирувчи” эмас, аксинча, танада тангликни кучайтирувчи ҳисобланади. Бир дона сигарет мана шунча ўзгаришни келтириб чиқарса, кунига бир ёки икки қути сигарет чекувчининг аҳволини тасаввур қилиш қийин эмас.\nСигарет тутунидан яна бир заҳарли модда – карбон моноксит (CO) машина дудбуронидан чиқадиган заҳарли газлардан ҳисобланади. Халқ орасида уни “ис гази” ҳам дейилади. Кашанда ҳар гал чекканида маълум миқдорда бу заҳарни ҳам ютади. Маълумки, қондаги қизил қон таначалари (эритроситлар) ҳужайраларга кислород ташийди. Чекувчининг нафас йўли орқали кирган CO қизил таначаларига ёпишиб олади ва уларни ишдан чиқаради. Қизил қон таначалари кислород ташиш хусусиятини йўқотади. Шунга ўхшаш омилларнинг бирлашуви натижасида кашанданинг куч-қуввати чекмайдиган кишиникидан камайиб бораверади.\nУзоқ йиллар давомида сигарет чеккан киши вужудида жуда кўп касалликлар пайдо бўлади. Сигарет биринчи навбатда иштаҳани кесади, озиқ моддалар ҳазмини сусайтиради. Сурункали гастрит ва ошқозон ярасига сабаб бўлди. Лаб, тил, қизилўнгач саратони, йўтал, ортиқча балғам йиғилиши, сурункали бронхит, сийдик йўллари касаллиги ва амфизема каби хасталикларни юзага келтиради. Жигар ва ҳиқилдоқ саратонига чалинганларнинг тўқсон фоизи кашандалардир.\nСигарет яна томирнинг қотиб қолиши (артериосклероз)ни ҳам келтириб чиқаради. Вақти-вақти билан қўл ва оёқдаги томирларда қоннинг тиқилиб қолиши натижасида қорасон (гангрена) бўлади. Бу бедаво дард оёқ ёки қўлнинг кесилишига олиб келиши сир эмас.\nСигарет юрак касалликлари, хусусан, миокард инфарктига замин тайёрлайди. Ҳозирги кунда юрак хуружи, юрак фаолиятининг бузилиши натижасидаги ўлим бутун дунёда энг катта муаммо бўлиб турибди. Бу касаллик сигарет чекувчилар ўртасида бошқаларга нисбатан ўн баравар кўп учрайди.\nКашандалар уйқусизликдан қийналишади. Терида пайдо бўлган ўзгаришлар эрта қаришга сабаб бўлади. Демак, сигарет чекувчилар ўзларини ўзлари нобуд қилишади. Ҳолбуки, Аллоҳ таоло Қуръони каримда “Ўзингизни ҳалокатга ташламанг”( Бақара, 195); “Ўзингизни ўзингиз ўлдирманг. Албатта, Аллоҳ сизларга раҳмлидир”( Нисо, 29) дея амр этган. Мужтаҳид уламолар бу оятларга суяниб, сигарет чекишни ҳаром дейишган. Сигарет чекиш хусусида турли ихтилофларга бораётган баъзи мусулмон биродарларимизга нима бўлдики, ўзларини бу офатдан узоқ тутишмаётир?!\nЭнг ачинарлиси, бу офат аёлларимизни ҳам гирдобига тортяпти. Тадқиқотларга кўра, ўн минг чекувчи аёлдан тўрт минг нафарининг боласи ўлик туғилган. Қолганлариники эса одатдагидан 250-300 гр. енгил, заиф ёки чалажон туғилган. Чекувчи аёл чақалоқни эмизса, никотин сут орқали ўтиб, соғлом гўдакни ҳам заҳарлайди.\nПайғамбаримиз (соллаллоҳу алайҳи ва саллам): “Исломда ўзига ҳам, ўзгага ҳам зарар етказиш йўқ” (Имом Аҳмад, Ибн Можа), дея марҳамат қилганлар. Кашанда соғлиғини йўқотиш билан нафақат ўзига, балки атроф-муҳитга, ён атрофдаги одамларга ҳам катта зарар етказади. Масалан, биргина Амриқонинг ўзида йилига 1700 киши сигарет чекиш сабабли чиққан ёнғинларнинг қурбонига айланади (The Most Asked Questions about Smoking, 16), беш минг киши бошқалар чеккан сигарет тутунидан саратонга чалиниб, ҳаётдан кўз юмади(World Watch Institute). Хуллас, ҳар бир кашанда оиланинг иқтисодий аҳволига, ижтимоий муҳитга жуда катта зиён етказади.\nСигаретнинг соғлиғимизга зарари минг хил, балки бундан ҳам ортиқ. Шундай экан, бу умр кушандасининг домига тушиб қолишдан сақланайлик. Сигарет чекишни ташлаган кишининг ҳид билиши ва таъм сезиши кучаяди, ўзини янада тийрак ҳис қилади. Соғлиғи тикланади. Аслида, сўнгги чекиб турган сигаретангизни ташлаганингиздан:\n— 20 дақиқидан сўнг қон босими ва юрак уриш тезлиги меъёрига тушади.\n— 8 соат ичида қондаги карбон моноксит (СО) миқдори пасаяди, кислород (О2 ) табиий ҳолатга кўтарилади. Никотин тез суръатда камаяди.\n— 72 соат кейин (3 кун) ўпкангизнинг ишлаш фаолияти яна яхшилана бошлайди.\n— 3-5 йил ичида юрак ҳуружига чалиниш эҳтимолингиз сигарет чекмайдиганларники билан бир хил даражага тушади.\n— 10 йил давомида ўпка саратонига чалиниш эҳтимолингиз муттасил камайиб боради.\n— Булардан ташқари ҳар куни ўртача иқтисод қилинадиган 3000 сўмни ҳам ҳисобга олсак, чекишни ташлаган киши моддий жиҳатдан ҳам фойда кўради.\nMore in this category: « Ошқазон-ичак раки: Асосий хавф - спиртли ичимликлар Сигарет чекувчиларнинг ақлий қобилияти (IQ) пастроқ »


Тошкентда аёл ўз ўғлини 2 минг $ га сотмоқчи бўлди - 12.05.2017, Sputnik Ўзбекистон\nИшёқмас аёл ва унинг ҳамтовоғи 1 минг $ олаётган вақтларида тезкор ходимлар томонидан қўлга олинган. Жиноятчилар "савдолашиш" жараёнида болани айнан шу нархга... 12.05.2017, Sputnik Ўзбекистон\n19:24 12.05.2017 (янгиланди: 20:08 12.05.2017)\nИшёқмас аёл ва унинг ҳамтовоғи 1 минг $ олаётган вақтларида тезкор ходимлар томонидан қўлга олинган. Жиноятчилар "савдолашиш" жараёнида болани айнан шу нархга сотишга келишишган\nTOШКЕНТ, 12 май — Sputnik. Пойтахтлик тезкор ходимлар томонидан ўзининг 4 яшар боласини сотмоқчи бўлган аёл қўлга олинди. Бу ҳақида Sputnik Ўзбекистон мухбирига Тошкент шаҳар ички ишлар бош бошқармаси ходими хабар берди.\n21 Апрел 2017, 13:27\nИшёқмас аёл билан бирга ноқонуний савдо келишувида воситачилик қилган аёл ҳам қўлга олинган. Айнан мана шу воситачи қашқадарёлик ёш аёлга ўз боласини сотиш орқали даромад олишни маслаҳат берган. Аёл тайёр харидор борлигини эшитиб, ушбу қинғир ишга рози бўлган.\n"Вазият ушбу жанрнинг энг яхши анъаналари асосида ривожланиб, иш савдолашишсиз битмаган. Сотувчилар жонли товар учун 2 минг $ сўрашган. Харидор 500 $ таклиф қилган. Натижада томонлар 1 минг $ га келишишган", — деди ички ишлар ходими.\nТезкор ходимлар савдогарларни ички ишлар органларига мурожаат қилган харидор туфайли қўлга олишга муваффақ бўлишган. Жиноятчилар пулни олаётган пайтда қўлган олинган. Ушбу икки аёл ҳибсга олиниб, тергов ишлари олиб борилмоқда. Уларга одам савдоси жиноят иши бўйича айб қўйилган.\nИчки ишлар ходими сўзларига кўра, бола мутахассислар кузатуви остида бўлиши учун Тошкент шаҳар Ички ишлар вазирлиги бош бошқармаси қошидаги реабилитация марказига жойлаштирилди. Бола суд ҳукми чиққунга қадар ўша ерда қолдирилади.


ОЛИЙ ДАРАЖАДАГИ УЧРАШУВЛАР - Ўзбекистон овози газетаси\nЎзбекистон ташқи ишлар вазирининг биринчи ўринбосари Илҳом Нeъматов Миллий матбуот марказида бўлиб ўтган матбуот анжуманида олий даражадаги ташрифлар ҳамда жорий йилнинг ўтган беш ойи мобайнида мамлакатимиз ҳаётидаги сиёсий, иқтисодий ва маданий тадбирлар тўғрисида маълумот берди.\n— Бугунги кунда нафақат бизнинг минтақамиз, балки бутун дунёдаги вазият кескин равишда ўзгариб бораётган бир пайтда жамоатчиликни Ташқи ишлар вазирлиги фаолияти тўғрисида ўз вақтида хабардор қилиш нуқтаи назаридан бу каби тадбирлар жуда муҳим ва фойдалидир, — деди Илҳом Нeъматов. — Шу муносабат билан бугун мен сизларга ўтган давр мобайнида вазирлик томонидан ўтказилган асосий тадбирлар бўйича маълумот бермоқчиман.\nЙил бошидан буён Президентимизнинг хорижий давлатларга 4 ташрифи амалга оширилди, Ўзбекистонга 4 чет эл давлат раҳбарларининг ташрифи бўлиб ўтди. Хусусан, жорий йилнинг 18-20 январь кунлари Давлатимиз раҳбари Ҳиндистонга ташриф буюриб, Бош вазир Нарендра Моди таклифига биноан «Жўшқин Гужарат — 2019» халқаро инвестиция саммитида иштирок этди.\nШуни таъкидлаш жоизки, «Жўшқин Гужарат – 2019» саммитида иштирок этган хорижий давлатларнинг 80 дан зиёд юқори мартабали вакиллари ҳамда тўртта бош вазир орасида Ўзбекистон Республикаси Президенти Ҳиндистон ҳукумати раисининг бош меҳмони сифатида қабул қилинди. Ҳиндистоннинг Осиё қитъасидаги етакчи давлатлардан бири эканлиги ҳисобга олинган ҳолда, ҳинд ҳукуматининг бу эътибори жаҳон ҳамжамияти томонидан Нарендра Модининг Ўзбекистон раҳбарига ҳамда унинг олиб бораётган ички ва ташқи сиёсатига юксак ҳурмати сифатида баҳоланди.\nСаммит доирасида аниқ ва муҳим иқтисодий натижаларга эришилди. Хусусан, Ўзбекистон Президенти савдо-иқтисодий, инновацион, транспорт-коммуникация ва маданий-гуманитар соҳаларда ҳамкорликни ривожлантиришга оид бешта муҳим ташаббусни илгари сурди. Бундан ташқари, 108,6 миллион долларлик 7 та инвестицион битим имзоланди ва қиймати 72,8 миллион долларлик 8 та экспорт шартнома тузилди.\nШунингдек, жорий йилнинг 21-22 январь кунлари Президентимизнинг Германия Федератив Республикасига расмий ташрифи бўлиб ўтди. Ташриф доирасида Президентимиз Германия Федератив Республикаси Президенти Франк-Вальтер Штайнмайер, канцлер Ангела Меркел, Бундестаг раиси Вольфганг Шойбле, Бавария Бош вазири Маркус Зёдер ва ишбилармон доира вакиллари билан учрашди. Икки ва кўп томонлама ҳамкорлик бўйича кенг кўламли масалалар муҳокама қилинди. Муҳокамалар натижасида умумий қиймати 4 миллиард евродан ортиқ бўлган қўшма лойиҳаларни амалга ошириш бўйича икки томонлама ҳужжатлар имзоланди.\n2019 йилнинг 24-26 март кунлари Давлатимиз раҳбарининг Бирлашган Араб Амирликларига расмий ташрифи бўлиб ўтди. Ташриф чоғида савдо-иқтисодий, сармоявий, энергетика, қишлоқ хўжалиги, туризм ва бошқа соҳалардаги амалий ҳамкорликни ривожлантириш масалалари муҳокама қилинди, қиймати 10 миллиард доллардан зиёд икки томонлама ҳужжатлар ва инвестицион келишувлар имзоланди.\nБундан ташқари, 14-15 апрель кунлари Қозоғистон Президенти Қосим-Жомарт Тоқаевнинг Ўзбекистонга давлат ташрифи бўлиб ўтди. Ушбу ташриф доирасида икки давлат ўртасидаги ҳамкорликнинг турли йўналишлари бўйича 9 та ҳужжат имзоланди.\n18-21 апрель кунлари Корея Республикаси Президенти Мун Чжэ Ин Ўзбекистонда давлат ташрифи билан бўлди. Савдо-иқтисодий, сармоявий ва молиявий-техникавий соҳалардаги умумий қиймати 12 миллиард доллардан ортиқ бўлган лойиҳаларни амалга ошириш бўйича келишувлар имзоланди.\n24-27 апрель кунлари Президентимиз Шавкат Мирзиёев Пекин шаҳрида бўлиб ўтган «Бир макон, бир йўл» халқаро форумида иштирок этди. Давлатимиз раҳбари ўз нутқида минтақавий ҳамкорликни мустаҳкамлаш борасида бир қатор муҳим ташаббусларни илгари сурди. Шунингдек, Хитой Халқ Республикаси Раиси, Беларусь ва Тожикистон Президентлари, Халқаро валюта жамғармаси бошқарувчи директори ва БМТ Бош котиби билан учрашувлар бўлиб ўтди.\n27-29 май кунлари Германия Федератив Республикаси Президенти Франк-Вальтер Штайнмайернинг жавоб расмий ташрифи бўлиб ўтди. Унинг натижаларига кўра, икки томонлама ҳужжатлар пакети имзоланди, янги лойиҳаларни амалга ошириш бўйича келишувларга эришилди, жумладан, молиявий ва техник ёрдам кўрсатиш доирасида қиймати 123,8 миллион евролик шартномалар имзоланди.\nШунингдек, 31 май — 2 июнь кунлари Европа Кенгаши раиси Дональд Туск Ўзбекистонга ташриф буюрди. Европа Иттифоқи Оролбўйи минтақаси учун инсон хавфсизлиги бўйича кўпшериклик траст фондига 5 миллион евро ажратишини маълум қилди.\nХусусан, Европа томони қуйидаги соҳалардаги лойиҳаларга молиявий-техникавий ёрдам кўрсатади: бюджетни қўллаб-қувватлашга 40 миллион евро, Ўзбекистоннинг Жаҳон савдо ташкилотига аъзо бўлишига 5 миллион евро, қишлоқ ҳудудларида бандликни оширишга 5 миллион евро, Афғонистон фуқароларини ўқитиш таълим маркази негизида афғон талабаларини тайёрлашга 2 миллион евро ва бошқаларга.\nЯна шуни таъкидламоқчи эдимки, энг муҳими юқорида айтиб ўтилган олий даражадаги тадбирлар доирасида 58 та икки томонлама ҳужжатлар имзоланди.\nБундан ташқари, ўтган вақт мобайнида Республика раҳбарияти томонидан АҚШ, Япония, Хитой, Россиядан ҳамда Шанхай Ҳамкорлик Ташкилоти ва БМТ каби халқаро ташкилотлардан юқори даражадаги делегациялар қабул қилинди. 15 дан ортиқ давлат ва халқаро тузилмалар раҳбарлари билан юқори даражадаги музокаралар ўтказилди. Асосийси, глобал ва минтақавий давлатлар билан ҳамкорлик фаол ривожланмоқда.\nЯна шуни айтиш мумкинки, мамлакат иқтисодиётига чет эл инвестицияларини жалб қилиш, экспорт ҳажмини ва хорижий сайёҳлар оқимини оширишга вазирлик алоҳида эътибор қаратмоқда. 2018 йилнинг ноябридан жорий йилнинг июнь ойигача бўлган давр мобайнида Ўзбекистоннинг чет элдаги элчихоналари томонидан қишлоқ хўжалиги, саноат, коммунал хизматлар, қурилиш, тиббиёт, фармацевтика, таълим, маданият ва бошқа соҳаларда амалга оширилиши режалаштирилган 5,25 миллиард долларлик 244 та инвестицион лойиҳалар ишлаб чиқилди. Жумладан, қиймати 1,7 миллиард долларлик 163 та лойиҳа 2019 йил мобайнида амалга оширилади. Ушбу лойиҳаларнинг асосий қисми 2020-2021 йилларда бажарилиши кўзда тутилган.\nЎзбек товарларини ташқи бозорларга экспорт қилиш ва мамлакатга хорижий сайёҳларни жалб қилиш борасида кўплаб ишлар амалга оширилмоқда. Жорий йилнинг 5 ойи давомида дипломатик ваколатхоналаримиз жойлашган мамлакатларга ўзбек маҳсулотларининг экспорти 30,6 фоизга ошди ва 3 миллиард 504,6 миллион долларни ташкил этди. Сайёҳлар сони жорий йилнинг биринчи чораги мобайнида 42 фоизга ошиб, 1,3 миллион кишини ташкил этди.\nМатбуот анжуманида журналистларни, аниқроғи жамоатчиликни қизиқтирган кўплаб маълумотлар келтирилди.


ТАЖРИБАЛИ ИСЛОҲОТЧИ. Тўқаев иқтисодиётни тангликдан қандай олиб чиқди?\nҚасим-Жўмарт Тўқаев Бош вазир бўлиб турган вақтда, Қозоғистон давлатчилигини мустаҳкамлашда муҳим роль ўйнади. 1999-2002 йилда Президент Назарбаевнинг топшириқларини бажарди.\nБу ерда Тўқаевнинг Вазирлар маҳкамаси раҳбари лавозимига киришиш вақтида мамлакатимиз иқтисодиёти қандай эди, деган навбатдаги саволдан бошлаш мумкин. Бу иқтисодиётнинг ривожланишида жуда мураккаб давр эди, десак, умуман, ҳеч нарсани айтмаган бўламиз.\nСССРдан Қозоғистонга иқтисодий тизимнинг хомашё етказиб берувчи дови тамойили бўйича қурилган, мувозанати бузилган иқтисодиёт мерос бўлиб қолди. 1990-йиллар охирларига келиб мамлакат иқтисодиёт тузилмасини қайта тузишга мўлжалланган оғриқли мажмуавий ислоҳотларни ўтказди. Бу эса, ўз навбатида ИЯМ ҳажмининг кескин пасайиши, гиперинфляция ва таназзулнинг мумкин бўлган барча салбий оқибатларини келтириб чиқарди.\nБунга қўшимча равишда 1998 йилда Осиёда молиявий инқироз юзага келди ва Россияда тарихда “қора сешанба” деб ном олган кескин иқтисодий танглик юз берди. Рублнинг амалдаги рубль нархлари сақлаб қолингандаги курсининг АҚШ долларига нисбатан пасайиши Қозоғистон бозорида Россия товарларининг кескин арзонлашувига олиб келди. Товар ишлаб чиқарувчиларни қўллаб-қувватлаш мақсадида, давлат аввал импортни чегаралади, бироқ тенге девальвацияси муқаррар юз берди.\nНефтнинг баррелига 9 долларгача арзонлашуви республика иқтисодиётига валютанинг кириб келишига салбий таъсир кўрсатди. Қозоғистон асосий экспорт товарлари баҳоларининг пасайиши ИЯМнинг 2,5 фоиз тушиб кетишига олиб келди, инфляция эса яна ўсишни бошлаб, 17 фоизга етди.\nҚозоғистон 90-йиллар охирларида ҳалокатли босим остида қолди – ўшанда тараққиётнинг янги поғонасига ўтиш учун кўп йиллар керак бўладигандек туюлганди.\nБироқ, Тўқаев ғоят ишбилармон ислоҳотчи бўлиб чиқди – ҳукуматнинг тўртинчи таркибига бошчилик қилаётган пайтда у 46 ёшда эди. Назарбаев ҳам ҳамма нарсани жуда тўғри чамалаган экан. Ахир, бу энг сермаҳсул ёш – сиёсатчи куч-қувватга тўлган, ўзгаришларга тайёр, сиёсий тажрибаси салмоқли қарорлар қабул қилишига имкон беради.\nБу Тўқаевнинг ҳукуматдаги олий бўғиннинг бошқарувчиси ролини эгаллаши учун мураккаб сиёсий ва ҳаётий имтиҳон эди. Таъкидлаш жоизки, Тўқаев давридаги иш натижалари чинакам муваффақиятдан далолат беради. Буни ўша даврдаги макроиқтисодий индикаторлари ҳам тасдиқлайди. 1999 йилда Қозоғистоннинг ИЯМ ўсиш суръати 2,7 фоизни ташкил этди. 2000 йилдан эса иқтисодиётда жўшқин ўсиш 9,8 фоиздан бошлаб, 2001 йилда 13,5 фоиз, 2002 йилда 9,8 фоиз кузатила бошлади.\nБундай жўшқинлик 2008 йилга қадар сақланди ва мазкур ўн йиллик тараққиётга мустаҳкам замин ҳозирлади.\n1999 йилда ҳукуматнинг саъй ҳаракатлари туфайли инфляция 17,8 фоизни ташкил этди, 2002 йилга келиб, уни 6,6 фоизга туширишга эришилди. Ўша йиллари мамлакатда ишсизликнинг ўсишини ҳам жиловлашга муваффақ бўлишди: 1999 йилда у 13,5 фоизни ва 2001 йилдан (10,4 фоиз) унинг бир маромда пасайиши бошланди.\nУмуман олганда, муҳим макроиқтисодий ўлчовларга қараб хулоса чиқариш мумкин, ўзининг тажрибаси ва маҳорати билан Тўқаев самарали кризис-менежер бўлди ва нафақат тангликни тўхтатиб қолди, шунингдек, иқтисодиётни ижобий томонга ишонч билан бура олди.\n1999 йилда нефть нархи 17,9 долларни ташкил этди, 2002 йилга келиб эса фақат 25 долларга ўсди. Энергозахиралар баҳосининг кескин ўсиши 2005 йилда бошланиб, ўша даврда нефтнинг ҳар баррели 54,3 долларга етди. Ваҳоланки, нефтдан олинган даромаднинг ошиши билан ўша даврдаги иқтисодиёт ўсиши ўртасида бевосита боғлиқлик кузатилмайди. Муваффақият формуласи бошқача эди.\nЎша тарихий босқичда мамлакат иқтисодиёти ва сиёсий тизимида туб тузилмавий ўзгаришларни амалга ошириш давом этди. Назарбаев ислоҳотчилар жамоаси билан вазиятни буриш ва мамлакатни эволюцион ривожланиш ишларига кўчириш, изчиллик билан фундаментал институционал ислоҳотлар ўтказишга муваффақ бўлди.\nУмуман оганда, Тўқаев ва унинг вазирлар маҳкамаси олдида бутун бир вазифалар мажмуаси кўндаланг бўлди. Назарбаев топшириқларини бажара бориб, Тўқаев раҳбарлигидаги ҳукумат собиқ СССРнинг бутун кенглигида мисли кўрилмаган, иккита йирик стратегик лойиҳани ҳаётга татбиқ этишга киришди. Биринчи бўлиб, пойтахтнинг Алматидан кўчирилиши ва умуман, янги замонавий шаҳар қурилиши амалга ошди. Иккинчиси, давлат режалаш тизимини қайта шакллантириш ва уни олдиндаги бир неча ўн йилликларга мўлжалланган ягона мақсадга бўйсундириш бўлди. Агар ҳар бир лойиҳанинг кўламдорлиги эътиборга олинмаса, мамлакатда тегишли тажрибанинг йўқлиги ҳам уларни амалга оширишда муаммоларни келтириб чиқарарди. Ва Тўқаев таҳдидларни бартараф эта олди. Ахир тарозининг палласида унинг мартабаси, шахсий интилишлари, Президентнинг ва ёш давлат халқининг ишончи турган эди-да. Бу ерда, ўйлаймизки, Тўқаев 1980-йилларда замонавийлашув жараёнини бошдан ўтказди, ўз иқтисодиётини бозор тамойиллари асосида қурган Хитойдаги фаолияти сингари омиллар катта таъсир кўрсатди. Шу туфайли, берилган топшириқларнинг кўламдорлиги Тўқаевни чўчитмади, фаоллик уфқларини кенгайтирди, холос.\nБош вазирнинг нафақат маълумоти ва заковоти, шунингдек, бир неча тиллардаги янги ахборотни тез қабул қилиб, қайта ишлашга кўниккани, кучли интеллектуал бэкграунди ҳам жуда асқотди.\nШундай қилиб, Тўқаев янги ғояларни тезда ўзлаштириб, уларни чинакам амалий ҳаракатлар шаклига ўтказа оларди. Айнан мана шу фазилатлар, ўша вақтда Назарбаев ўйлаганидек, тез ўсаётган ёш давлатга жуда зарур эди. Назарбаев раҳбарлигида 1999-2002 йилларда ҳукумат янги пойтахтда улкан қурилишни бошлади: Астана минглаб кранларга эга яхлит улкан қурилиш майдонига айланди. Ўша вақтда шаҳарнинг янги туманида мустақил Қозоғистон пойтахти рамзига айланган “Байтерек” монументи бўй кўтара бошлади. Шу боис ҳам шаҳар ўзининг ҳозирги қиёфаси чизмаларини ўша даврда кашф этди, дейиш мумкин.\n2001 йилдан эса пойтахтда “Астана – янги шаҳар” махсус иқтисодий минтақаси фаолият юрита бошлади, у жадаллик билан хорижий сармояларни иқтисодиётга жалб қилиш марказига айланди.\n“Қозоғистон – 2030” стратегиясини амалга оширишнинг биринчи йилида Тўқаев Бош вазир сифатида иш бошлади. Унинг олдида қоғоздаги мақсадларни амалга татбиқ этишдек мураккаб масала турарди. Қонунчиликдаги қатор ўзгаришлар ва Ҳукуматнинг режа асосида иш юритиши натижасида 1999-2002 йиллари давлат бошқаруви тизимида ижобий ўзгаришлар кўзга ташлана бошлади. Стратегик ҳужжатнинг амалга оширилиши натижасида “Назарбаев модели” ғоясининг илк чизмалари пайдо бўлди.\nУмуман олганда, ана шу ёрқин даврни “биринчи”, “илк”, “дастлабки”, “тарихий” сингари сўзлар билан ифодалаш мумкин. Ҳақиқатан, Ҳукуматнинг қабул қилган қарорлари, тутган йўли, ғоялари шу сўзларга монанд эди.\nҚозоғистонда бозор иқтисодиёти кенг қулоч ёя бошлади. 2002 йилга келиб, 1,6 миллион қозоғистонлик иш билан банд бўлган 400 мингта хусусий корхона рўйхатга олинди. Натижада республика иқтисодиётида кичик ва ўрта тадбиркорликнинг улуши 18 фоизга етди. Мухтасар қилиб айтганда, мустақилликнинг дастлабки йилларидан амалга оширила бошлаган иқтисодий ислоҳотлар ўз самарасини бераётган эди.\nЭлбоши ташаббуси билан бошланган хориж капиталини иқтисодиётга жалб қилиш сиёсатининг биринчи йиллари эди, ўша даврлар. Мамлакатимизда сармоявий муҳитни ривожлантириш учун Ҳукумат барча шароитларни яратиб берди. Хориждан олиб келинган маблағга давлат кафолатининг сақланиши, мулкдорлик ҳуқуқи, даромадни олиб кетиш ва эркин тадбиркорлик тамойилларининг қўллаб-қувватланиши кун тартибидаги масалаларнинг асосийлари эди.\nҚР Ҳукумати ва сармоядорлар орасидаги муаммоларни тезда ҳал қиладиган, ҚР Президенти қошидаги Хорижлик сармоядорлар кенгаши 1999-2002 йилларда нуфузли ташкилотга айланди. Чет эллик сармоядорлар билан келишувга эришишда ҳам Тўқаевнинг халқаро тажрибаси қўл келди. 2000 йилга келиб, мамлакат иқтисодиётига 15 млрд. доллар сармоя жалб қилинди, Қозоғистон ишончли ва самарали инвест-ҳамкор сифатида тан олинди.\n1999 йилда қабул қилинган қонунга мувофиқ, давлат хизматининг янги модели ҳам айнан ўша пайтда ҳаётга татбиқ этила бошлади. Илк бор давлат хизматчиларининг лавозимлари иккига – сиёсий ва маъмурийга ажратилди, шунингдек, фуқароларнинг давлат хизматида ишлаш конституциявий ҳуқуқи амалда намоён бўлди. Собиқ иттифоқдош республикалар орасида Қозоғистонда илк бор давлат хизматига меритократия тамойиллари ва очиқ танлов асосида кадрлар корпусини шакллантиришга киришди. Натижада ўн минглаб фуқаро давлат хизматида ишлаш имкониятини қўлга киритди.\nАҳолини ижтимоий қўллаб-қувватлаш тизими такомиллашди. Ҳукумат ишсизлик ва қашшоқликка қарши кураш дастури доирасида ижтимоий аҳволи ночор аҳолини қўллаб-қувватлашга алоҳида эътибор қаратди. Айнан шу даврда республика давлатнинг “ҳамма учун бирдек” пенсиясидан таъминотчи жамғарма тизимига (1998 йил 1 январда “Қозоғистон Республикасида нафақа таъминоти тўғрисида” янги қонуни қабул қилинди) ўта бошлади.\nГапнинг қисқасини айтганда, Тўқаевнинг Бош вазир сифатидаги фаолияти Қозоғистон мустақил ривожланишининг биринчи ўнйиллигига тўғри келди. Н. Назарбаев ўша йилларга “Асрга татигулик 10 йил”, деб таъриф берган эди. Барчаси янги эди, барчаси зарур эди. Шуни таъкидлаш жоизки, ўша даврда татбиқ этилган ғояларнинг кўпчилиги ҳозирги кунгача амал қилиб келмоқда. Бундан қуйидаги хулосага келиш мумкин. Статистика маълумотлари ва турли индикаторларга назар солсак, айнан 1999-2002 йилларни Қозоғистоннинг ривожланишида туб бурилиш даври, деб бемалол айтиш мумкин. Ўша йиллари республиканинг кўплаб йўналишларида “сапчиш” бўлган эди. Ана шу даврнинг “ғалаба нашидаси” кўп йиллар куч бағишлагани ҳам сир эмас.\nБундан ташқари, айнан ўша пайтда иқтисодиётнинг кўплаб тармоқларига мустаҳкам замин ҳозирланганлигини ҳозир ҳис этмоқдамиз. Ана шу бир неча ҳал қилувчи йиллар янги пойтахтга, давлатчилик тузилиши тамойилларига эга янги Қозоғистонни барпо этишга бахшида қилинди.\nБугун “Назарбаев модели”нинг шаклланиш ва амалга ошиш ишларининг бош-қошида Тўқаев турган, деб ишонч билан айта оламиз.\nАна шу даврда Иттифоқ пайтидаги давлат бошқарувидан узоқни кўзлайдиган, Қозоғистонга хос давлат бошқарувига ўтилди. Оғир дамларда катта тажриба тўплаган Тўқаев Қозоғистоннинг давлат бошқарувига ишонч билан келди ва ўзига юкланган тарихий вазифани бемалол уддалай олади.\nNEWTIMES.KZ, 2019-05-08, 20:56 169\nНефть-газ – иқтисодиётнинг муҳим тармоғи 27


Фарғона вилоятининг олис Сўх туманида “Хорижга чиқиш паспортини расмийлаштириш сайёр хизмати” фаолият юритмоқда.\nМаълумки, 2021 йилдан МДҲга аъзо давлатларга чиқиш фақат хорижга чиқиш биометрик паспорти билан амалга оширилади. Вилоятимизнинг қўшни қирғизистон Республикаси билан чегарадош анклав ҳудудидаги Сўх тумани аҳолисига қулайлик яратиш мақсакдида Ички ишлар бошқармаси ташаббуси билан туманда “Хорижга чиқиш паспортини расмийлаштириш сайёр хизмати” фаолияти йўлга қўйилди.\nРеспубликада ягона бўлган, тажриба тариқасида жорий этилган мазкур сайёр хизмат тури “ГАЗЕЛЬ” русумли замонавий автомобил таркибига жойлаштирилган бўлиб, малакали мутахассислар ва барча зарурий техник қурилмалар билан таъминланган.\nЭнг асосийси, ушбу қулайликдан тумандаги ногиронлиги бўлган, кекса ёшдаги ҳамда туман марказидан олис ҳудудларда истиқомат қилаётган фуқаролар миннатдор бўлишмоқда.\nҲ ар куни 100га яқин фуқароларга миграция хизмати кўрсатилиб, хорижга чиқиш биометрик паспорти расмийлаштириш бўйича ҳужжатлар\nМаълумотлардан фойдаланилганда www.gumiog.uz га ҳавола кўрсатилиши шарт © Барча ҳуқуқлар ҳимояланган 2019 - 2020 Диққат! Агар сиз матнда хатоликларни аниқласангиз, уларни белгилаб, маъмуриятни хабардор қилиш учун Ctrl+Enter тугмаларини босинг Ишлаб чиқилган


"Рома" "Севилья"га қарши ўйинда иштирок этиш учун Испанияга уча олмаяпти - Offside.uz – Offside'да бўлинг, офсайдда қолманг!\n"Рома" "Севилья"га қарши ўйинда иштирок этиш учун Испанияга уча олмаяпти\nЕвропа футболи алғов-далғов бўлиб кетди.\n"Рома" Европа лигаси 1/8 финал босқичидан ўрин олган "Севилья"га қарши ўйинда иштирок этиш учун Испанияга уча олмаяпти. Бу ҳақда Football Italia нашри хабар тарқатмоқда.\nЮқоридаги манбага кўра коронавирус сабаб Испания ва Италия ўртасида ҳаво йўллари ёпилган. Шу боис “бўрилар” раҳбарияти ҳукумат вакиллари билан гаплашиб, чартер рейс орқали жўнаб кетишга ҳаракат қилмоқда.\nАйтиш лозимки айни дамда кетиш учун жуда оз вақт қолган. Шу боис катта эҳтимол билан “Севилья” – “Рома” учрашуви қолдирилиши мумкин.\nЭслатиб ўтамиз, ушбу беллашув 12 март куни Тошкент вақти билан соат 22:55 да бошланиши белгиланган.\n11/03, 18:05 0


Россия, Беларусь ва Қозоғистон 2015 йилдан ўзаро ҳамкорликнинг янги босқичига ўтади, яъни Евроосиё иқтисодий иттифоқи (ЕОИИ) ҳақидаги келишув 1 январдан кучга киради. Бу ҳақида “ria.ru”га асосланиб “kun.uz” хабар бермоқда.\nУшбу иттифоқга аъзо давлатлар ўз ҳудудларида маҳсулотлар, хизматлар, сармоя ва ишчи кучининг эркин ҳаракатланиши, иқтисодиётнинг энергетика, ишлаб чиқариш, қишлоқ хўжалиги, транспорт каби муҳим соҳаларида мувофиқлаштирилган сиёсатни амалга оширишни кафолатлайдилар. ЕОИИ келишувида 2016 йилда дори-дармон ва тиббиёт маҳсулотларининг умумий бозорини ташкил этиш кўзда тутилган.\nШу тариқа, иқтисодий ривожланишнинг янги кучли марказига айланадиган, 170 млн кишини қамраб олган МДҲ ҳудудидаги энг йирик умумий бозорнинг шаклланиши ўз ниҳоясига етмоқда.\nЕОИИ штаб-квартираси Москвада, молиявий мувофиқлаштириш идораси Олма-отада, суд идораси эса Минскда жойлашади. Иттифоққа 2015 йилда Беларусь раислик қилади.\nШунингдек, 2014 йилнинг октябрь ойида Арманистон ва декабрь ойида эса Қирғизистон ЕОИИга қўшилиши ҳақидаги келишув имзоланган, лекин бу 2 давлат учун 1 йилдан 8 йилгача ўтиш даврини ўташ белгилаб қўйилган.


АҚШ разведкаси 35та давлат раҳбарлари телефонларини кузатиб келган\n04 декабр 2020, Тошкент вақти: 00:05\nАҚШ разведкасига оид сиздирилган янги маълумотларга кўра, АҚШ дунё бўйлаб 35та давлат раҳбарларининг телефон мулоқотларини кузатиб борган.\nБританиянинг “Guardian” газетасида чоп этилган ҳисобот АҚШ разведкасининг собиқ ходими Эдвард Сноуден тарафидан сиздирилган 2006 йилга оид маҳфий ҳужжатга асосланиб тайёрланган.\nҲисоботда АҚШнинг Миллий хавфсизлик ангетлиги айнан қайси давлат раҳбарлари қўнғироқларини кузатиб боргани ҳақида айтилмаган.\nБироқ агентлик 35 давлат раҳбарларига тегишли 200дан ортиқ телефонларни кузатгани ва телефон рақамлари Оқ Уй, Мудофаа вазирлиги ва Давлат департаменти тарафидан тақдим этилгани ҳақида айтилади.\nАйни дамда Германияда канцлер Ангела Меркел телефон мулоқотлари АҚШ разведкаси тарафидан кузатиб борилгани кескин танқид қилинмоқда.\nПайшанба куни Оқ Уй Меркелнинг телефон мулоқотлари кузатилганини инкор этмади, бироқ келажакда бу амалиёт қайталанмаслигини билдирди.\nTUT.BY журналисти Катерина Борисевич\nШу йил октябрида Беларусь расмийлари TUT.BY лицензияси фаолиятини уч ойга тўхтатиб қўйганди. Бу нашрнинг президент сайловидаги қонунбузарликлар ҳамда Александр Лукашенкога қарши норозилик акциялари тўғрисидаги материаллари учун Ахборот вазирлиги томонидан тўрт марта огоҳлантириш берилгани ортидан содир бўлган. Портал юристлари бу огоҳлантирув хатларининг учтаси бўйича судга шикоят қилганлар, бироқ уларнинг шикоятлари рад этилган. TUT.BY таҳририяти нима бўлган тақдирда ҳам ўз фаолиятини давом эттиришини билдирган.


Италиядан Бахмалга 5 миллион бош заъфарон келтирилди - Халқ сўзи\nИталиядан Бахмалга 5 миллион бош заъфарон келтирилди\n16:11 09 Октябр 2020 Иқтисодиёт\nЖиззах вилояти Бахмал туманининг пурвиқор тоғлари, қир-адирлари, Ойқор тоғининг пастки этакларида айни кунларда олтин кузнинг сўнгги кунлари ҳукм сурмоқда. Бу ҳудудларда бир-неча кунлардан кейин ёмғирлар мавсуми бошланиб, атроф қалин қорлар билан қопланади. Шу сабабли, “BMB-OPERA ZAFFERANO” масъулияти чекланган жамияти шаклидаги Ўзбекистон — Италия қўшма корхонаси масъуллари ва ходимлари, туман фаоллари ҳамкорликда мазкур ҳудудларга заъфарон экишни бошлаб юборишди. Корхонанинг тумандаги бўлимига Италиянинг Брешиа шаҳридан махсус юк машиналарида 5 миллионта юқори навли заъфарон пиёзбошлари келтирилди.\nЎзбекистон Республикаси Президенти томонидан доривор ўсимликлар кластерларини ташкил этиш бўйича белгилаб берган вазифалар асосида Ўзбекистоннинг “BMB TRADE GROUP” ва Италиянинг “OPERA SRL” компаниялари ҳамкорлигида таъсис этилган ушбу қўшма корхона доривор ўсимликлар етиштириш, қайта ишлаш, сотиш кластери сифатида фаолият кўрсатади. Мазкур қўшма корхона томонидан Бахмалда умумий қиймати 25 миллион евро миқдоридаги заъфарон етиштириш ва қайта ишлаш лойиҳаси амалга оширилмоқда.\nШартнома шартларига кўра Италиялик ҳамкорлар экиладиган уруғлик материалнинг дастлабки қисми, яъни 5 миллион дона заъфарон пиёзбошисини белгиланган муддатда Ўзбекистонга етказиб келди, унинг умумий ҳажми 64,5 тоннани ташкил этди.\nУруғлик келиши билан туманнинг Узунбулоқ қишлоғида қўшма корхонага ажратилган ер майдонида экиш ишларига киришиб кетилди. Шу муносабат билан заъфарон экиш технологиясини ўргатишга бағишланган кўргазмали семинар ҳам ташкил этилди. Яқинда Италиядан кейинги партия 75 миллион заъфарон пиёзбоши олиб келиниши кутилмоқда.\nМазкур лойиҳанинг афзаллиги шундаки, кейинги йилдан заъфарон қайта ишланиб, қадоқланган ҳолда Италиянинг “GEOS GROUP” холдинг таркибидаги “GESFARM” компаниясига етказилади. Шу мақсадда мазкур компания билан 12 миллион евро миқдорида олдиндан шартнома имзоланган.


Таълим кредитлари қандай олинади ва талаблари нимадан иборат? – nuqtai nazar\n25.12.2019 Изоҳлар, Расмий1 904\nБанклар томонидан олий таълим муассасаларининг кундузги бўлимларига тўлов-контракт асосида қабул қилинган Ўзбекистон Республикаси фуқароси бўлган талабаларнинг ўқиши учун уларнинг ўзларига, ота-оналари ёки васийларига таълим кредитлари берилиши мумкин, дейилади хабарда.\n– чин етимлар, “Меҳрибонлик уйлари”да тарбияланганлар ҳамда болаликдан I ва II гуруҳ ногиронларига – ноль фоиз ставкаси (фоизсиз кредит);\n– талабаларнинг қолган тоифаларига – Марказий банкнинг амалдаги қайта молиялаш ставкасидан юқори бўлмаган фоиз ставкалари белгиланади.\nКредит олувчи юқоридаги ҳужжатларни банкка тақдим этиш билан айни бир вақтда паспортини шахсан кўрсатади. Банк паспортдан ва тақдим этилган бошқа ҳужжатлардан зарур кўчирмалар ва нусхалар олишга ҳақлидир.


Тожикистонда кучли ер силкиниши юз берди - BBC O'zbek\nТожикистонда кучли ер силкиниши юз берди\nImage caption Зилзиладан жабр кўрган туманлар тоғли минтақаларда жойлашгани боис ёрдамлар етказиш мушкул қолмоқда\n13 майга ўтар кечаси Тожикистон шарқида юз берган кучли зилзила камида 3 инсоннинг умрига зомин бўлган.\nЗилзила кучи Рихтер шкаласи бўйича 6 баллни ташкил қилган. Би-би-сининг Душанбедаги мухбири Анора Саркорованинг хабар қилишича, ҳодисада ўнлаб инсонлар тан жароҳати олган ва 2 мингдан ортиқ киши бошпанасиз қолган.\nМаҳаллий ҳокимият ҳозиргача зиён кўлами борасида тўла маълумотларни тақдим қилгани йўқ.\nМухбиримизга кўра, қайта силкинишлар ҳозиргача давом этиб турибди.\nМамлакат марказини Рашт водийси билан боғловчи автомобил йўлининг бир неча жойига тош кўчиб бекилиб қолган. Бу эса, зилзиладан зиён кўрган туманларга ёрдам етказиш амалиётларига халақит беради.\nТозалаш ишлари учун эса, оғир техника воситаларига эҳтиёж бор.\nЕр силкинишидан азият чеккан минтақалар билан телефон алоқаларида ҳам мушкулотлар кузатилмоқда.\nМаҳаллий ҳокимликларнинг хабар қилишларича, жабрдийдалар зудлик билан тиббий ва инсонпарварлик ёрдамларига мухтож.\nЗилзила маҳаллий вақт билан 04:30да юз берган. Зилзила эпицентри Душанбе жануби-шарқидан 152 чақирим узоқда жойлашган Ғарм минтақаси бўлган.\nГеофизика хизмати маълумотларига кўра, ер силкиниши республика шарқий ҳудудларнинг барча нуқтасида сезилган.\nЗилзиладан Тожикистоннинг Тавилдара тумани аҳолиси энг кўп жабр кўрган.\n"Оилам кўчада қолди. Болам жароҳат олди. Бу ерда аҳоли камбағал ва уй-жойларини ўзлари тиклашга қурблари етмайди. Бу фожеа. Биз тунни кўчада ўтказдик", дейди маҳаллий одамлардан бири Шокиржон Қосимов.\nМухбиримизнинг хабар қилишича, табиий офат одамларни ваҳимага солган. Мингга яқин киши ўз уйларига қайтиб боришга қўрқиб, кўчада қолишни афзал кўришмоқда.\nКутилмаганда бошпанасиз қолган одамлар тунни масжидлар, мактаб ва қон-қариндошларининг уйларида ўтказишган.\nМазкур тоғли ҳудудларда ҳаво ҳарорати +5 градусгача тушиб кетган.\nТавилдара тумани раҳбари ўринбосари Қурбона Маҳмудованинг Би-би-сига маълум қилишича, зиён кўлами ва зилзила оқибатларини ўрганиш бўйича махсус комиссия ташкил этилган.\nУнга кўра, уй-жойсиз қолган аҳолига чодирлар, озиқ-овқат ва иссиқ кийим-бошлар зарур.\n"Одамлар тунашлари учун борадиган жойлари йўқ, шунинг учун, зудлик билан иссиқ нарсалар ва чодирлар керак", дейди Тавилдара тумани раҳбари ўринбосари.\nАйни пайтда зилзила оқибатида йўллари вайрон бўлган туманларда озиқ-овқат танқислиги борасида хабарлар бор.\n'Гўё портлашга ўхшади'\n"Бу худди портлашга ўхшарди. бир неча дақиқа ичида 2-3та силкиниш юз берди. Ўша заҳоти катта вайронагарчиликлар юз берди, жароҳат олганлар бор эди. Вазият оддий эмас, чунки ер ости силкинишлар ҳали ҳам давом этяпти", дейди тавилдаралик Ҳамидулло Сафаров.\nГарм туманлари мамлакатдаги энг қашшоқ минтақалардан ҳисобланади. Ишсизлик даражаси ўта юқори. Марказдан узоқ бўлгани ва экин ерлар етишмаслиги боис кундалик эҳтиёж моллари, озиқ-овқат маҳсулотлари Тожикистоннинг бошқа минтақаларига нисбатан икки ҳисса қиммат.\nСиз зилзиладан бохабармисиз? Ўзингизга маълум бўлган маълумотларни bbcuzbek.com га йўлланг


Аллоҳ ҳузурига ҳақиқий қайтиш\nТавба – гуноҳ ва маъсиятлардан қайтиш. Агар гуноҳ банда билан Раббисининг ўртасида бўлса, тавба учта шарт билан амалга ошади:\nГуноҳ ва маъсиятдан тўхташ керак. Бунинг аломати уни тарк этишдир.\nҚилмишига пушаймон бўлиш. Бунинг аломати ўтган ишга қаттиқ афсус-надомат чекиш. Ибн Масъуд (разияллоҳу анҳу)дан ривоят қилинади, Пайғамбаримиз (соллаллоҳу алайҳи ва саллам) бундай дедилар: “Тавба афсус-надоматдир”.\nГуноҳ ва маъсиятга яна қайтмасликка азму-қарор қилиш. Бунинг белгиси эса хато ишларни ўнглаш ва келажакдагиларни ислоҳ этиш. Агар аввалги хато иш ибодатдаги камчилик бўлса, уни қазосини адо этади, бировнинг ҳаққи бўлса, эгасига қайтаради. Агар жаримасиз хатодан иборат бўлса, у ишга ғам-ташвиш чекади.\nМазкур шартлар бажарилса, тавба мукаммал бўлади.\nСодир этилган гуноҳ иш ёки маъсият бирор инсонга тааллуқли бўлса, тавбанинг шартлари тўртта бўлади. Юқоридаги учта шартга қуйидагиси қўшилади:\n4. Бировнинг мол-мулкига зиён етказган бўлса, у билан орани очиқ қилиб олиш лозим бўлади. Тортиб олинган молнинг айнан ўзи турган бўлса, уни қайтаради. Агар талофат етказган ёки истеъмол қилиб юборган бўлса, унинг эвазини беради. Бироқ ушбу ҳақ бирор инсонни ор-номусини топташ, ҳақорат қилиш кабилардан иборат бўлса, ундан кечирим сўрайди ёки рози қилади. Борди-ю хато иш ғийбат бўлиб, мазкур шахс оқил одамлар сирасига кирадиган бўлса, ундан ошкора кечирим сўрайди. Аксинча бўлса, унинг ҳаққига ортидан истиғфор айтади. Анас (разияллоҳу анҳу)дан ривоят қилинади: Пайғамбар (соллаллоҳу алайҳи ва саллам) айтдилар: “Ғийбатнинг каффорати ғийбат қилинган кимсанинг ҳаққига истиғфор айтиб, эй Аллоҳ, бизнинг ва унинг гуноҳларини мағфират эт демоқликдир”.\nИмом Бухорий Абу Ҳурайра (разияллоҳу анҳу)дан ривоят қилади: Пайғамбаримиз (соллаллоҳу алайҳи ва саллам) бундай дедилар: “Қайси бирингизда биродарининг ҳаққи бўлса, ундан на дирҳам ва на динор бўладиган кундан олдин қутулиб олсин. У кунда агар солиҳ амали бўлса, ундан зулми миқдоричаси олинади. Агар ҳасанотлари бўлмаса, мазлум биродарининг гуноҳларидан олиниб, унга юкланади”.\nАллоҳ таоло тавба қилувчиларга кўрсатиладиган марҳаматларни баён қилади: “Эй, имон келтирганлар! Аллоҳга чин тавба қилингиз, шоядки, Раббингиз сизларнинг гуноҳларингизни ўчириб, остидан анҳорлар оқиб турадиган (жаннатдаги)боғларга киритса!”. (Таҳрим, 8).\nАллоҳ таолонинг ваъдаси ҳақ эканига ҳеч биримиз шубҳа қилмаймиз. Шундай экан чин маънода тавба қилишга эришайлик.\nЎзбекистон мусулмонлари идораси танлов эълон қилади!\n"Робия ҳожи она" жоме масжиди (Фарғона)\nСтраница 1726 из 1745


hidoyat.uz – “Мовароуннаҳр” нашриётининг сайти - ЎЗИНГ ЯХШИ КЎРГАННИ...\nЎЗИНГ ЯХШИ КЎРГАННИ...\nАнасдан (розияллоҳу анҳу) ривоят қиладилар: “Набий (соллаллоҳу алайҳи ва саллам) айтадилар: “Сизлардан бирортангиз ўзи яхши кўрган нарсасини биродарига раво кўрмагунча мўмин бўлолмайди” (Имом Бухорий ривояти).\nУламолар ҳадис шарҳида “мўмин бўлолмайди” жумласини “чинакам мўмин бўлолмайди”, деб шарҳлаганлар. “Ўзи яхши кўрган нарса” эса киши учун фойдали, ёқимли ва хайрли бўлган барча нарсадир. Англашилган иккинчи маъно ўзи ёмон кўрганини биродарига раво кўрмаслик, дегани ҳамдир.\nБуни яхши тушуниш учун, аввало, инсон нимани яхши кўриши ва нимани ёқтирмаслигини ўйлаб, тафаккур қилиши керак. Одам боласи соғ-саломат, тинч, фаровон турмуш кечиришни, яхши касб-кор эгаллашни, обрў-мартабаси улуғ бўлишини, фарзандлари камолини кўришни, эзгу ниятларига эришишни орзу қилиб, шунга интилиб яшайди. Бу яхши, албатта, лекин қўни-қўшни, ёр-биродарларга ҳам биз хоҳлаган неъматлар етишида биздан ёрдам, кўмак лозим бўлганда, “лаббай” жавобини бера оламизми? Бизнинг манфаатларимизга зид бўлиб турган ишнинг бошқалар фойдасига ҳал этилишига рози бўла оламизми, кўнглимиз тусаб, ёқтириб турган нарсадан воз кеча оламизми? Энг яхши нарсамизни эҳсон қила оламизми? Агар шундай қила олсак, чинакам мўмин бўламиз, савобга эришамиз. Ояти каримада бундай марҳамат қилинади:\n“Суйган нарсангиздан эҳсон қилмагунингизча сира яхшиликка (жаннатга) эриша олмайсизлар. Нимани эҳсон қилсангиз, албатта, Аллоҳ уни билувчидир” (Оли Имрон, 92).\nУшбу оят тафсирида муфассирлар бир-биридан қизиқ, барчаси ўзига хос, бир-бирини тўлдирадиган ривоятларни келтирганлар.\nҚуртубий раҳматуллоҳи алайҳ айтадилар: “Бунда икки хил масала бордир:\nБиринчиси – Насоийнинг лафзлари билан Анасдан (розияллоҳу анҳу) ривоят қилинади: “Суйган нарсангиздан эҳсон қилмагунингизча сира яхшиликка (жаннатга) эриша олмайсизлар” ояти нозил бўлганда Абу Талҳа (розияллоҳу анҳу) айтди: “Раббимиз молимиздан сўрамоқда. Эй Расулуллоҳ (соллаллоҳу алайҳи ва саллам), сизни гувоҳ қиламанки, ўз еримни Аллоҳ учун атадим”. Шунда Расулуллоҳ (соллаллоҳу алайҳи ва саллам): “Қариндошларинг Ҳассон ибн Собит, Убай ибн Каъбларга (розияллоҳу анҳум) эҳсон қил”, дедилар. “Муватто”да келтирилишича, Абу Талҳанинг (розияллоҳу анҳу) энг яхши кўрган моли “Байруҳо” деган боғи эди. Боғ масжидга туташган бўлиб, Расулуллоҳ (соллаллоҳу алайҳи ва саллам) унга кирар, ширин сувидан ичар эдилар”.\nШунингдек, Зайд ибн Ҳорисанинг (розияллоҳу анҳу) Сабл номли оти бор эди. Зайд (розияллоҳу анҳу) айтди: “Аллоҳ, албатта, Сен мана шу отимдан кўра севимлироқ молим йўқлигини биласан”, деди-да, уни Расулуллоҳнинг (соллаллоҳу алайҳи ва саллам) ҳузурларига олиб келди. Шунда Расулуллоҳ (соллаллоҳу алайҳи ва саллам) Усомага (розияллоҳу анҳу): “Буни олгин”, дедилар. Бундан Зайднинг (розияллоҳу анҳу) кўнгли оғригандай бўлди. Шунда Расулуллоҳ (соллаллоҳу алайҳи ва саллам) (Зайд ибн Ҳорисага): “Аллоҳ буни сендан қабул қилди”, дедилар.\nУмар ибн Абдулазиз (раҳматуллоҳи алайҳ) шакар сотиб олар ва уни садақа қилиб юборар эдилар. У кишига одамлар: “Шакарнинг пулини садақа қилиб қўя қолсангиз бўлмайдими?” дейишди. “Шакар мен учун жуда севимлидир. Шунинг учун севимли бўлганини инфоқ қилишни хоҳладим”, деди.\nҲасан Басрий (раҳматуллоҳи алайҳ): “Ўзингиз яхши кўрган нарсага ўзингиз суйган нарсани тарк қилиш билан эришурсиз. Ўзингиз тааммул қилиб (ўйлаб юрган) нарсангизга фақат ёмон кўрган нарсангизга сабр қилиш билан етурсиз”, деб айтадилар.\nИккинчи оятдаги “бирр” – яхшилик хусусида турли фикрлар билдирилган. Яхшиликни “жаннат” деб тафсир ҳам қилганлар. Ибн Масъуд, Аъто, Мужоҳид, Умар ибн Маймунлар (розияллоҳу анҳум) оят замирида “Ўзингиз яхши кўрган нарсани инфоқ қилмагунингизча яхшилик савобига ета олмассиз”, деб келтирадилар. “Бирр”ни яна солиҳ амал ҳам деганлар. Чунки бошқа бир ҳадиси шарифда: “Ўзингизга ростгўйликни лозим тутинг. Чунки у яхшиликка етаклайди. Яхшилик эса жаннатга етаклайди”, деб айтилган. Атийя Авфий: “Ўзингиз саломат, бойликни истаб, фақирликдан қўрқиб турган ҳолингизда садақа қилмагунингизча диннинг шарафига ва тақвога эришолмайсиз”, деди.\nЗамахшарий (раҳматуллоҳи алайҳ) айтади: “Ўзингиз яхши кўриб, афзал билган нарсангизни инфоқ қилмагунингизча яхшиликнинг ҳақиқатига етолмайсиз, аброр бандалардан бўлолмайсиз”.\nИслом шариатида хайру эҳсоннинг йўллари ва яхшилик эшиклари кўп, инсон қай бирини Аллоҳ розилигини кўзлаб амалга оширса, улуғ ажр ва савобларга эга бўлади. Биз ўрганган ҳадисга мувофиқ мўмин банда ўзи яхши кўрган молидан берса, имоннинг камолотини топган, мақталган даражалардан бирига етган бўлади. Албатта, бу ҳадиснинг бир жиҳати. Мўмин мўминга моддий нарсалар қаторида маънавий яхшиликларни ҳам илиниши, ёмонликлардан қайтариши, биродарининг ҳам камолотига ёрдам бериши керак.


«Yangiyo’l»ning yangi yo’llari - Уч илдиз\nby Тўлқин Эшбек · 23.03.2016\nЖурфак талабасининг таҳлили чаккимас, дейди Дониш домла бир пайтлар ўзи Тошкентда қолиб кетишига худди шу газета сабаб бўлганини эслаб…\nТошкент вилояти Янгийўл туманининг “Yangiyo`l” газетаси 1930 йил 7 мартдан чоп этила бошланган. Кўриниб турибдики, таҳририят кўп йиллик тажриба ва ўз анъаналарига эга. Газета айни пайтда А3 форматда, саккиз саҳифадан иборат бичимда чоп этилмоқда. Одатда тўртинчи, бешинчи саҳифалари ТВ дастурларига бағишланади. Ушбу нашрни кузатар эканмиз, “Долзарб мавзу”, “Нигоҳ”, “Огоҳлик — давр талаби” каби рукнлар остида огоҳликка чақирувчи бир қанча материаллар эълон қилинганидан кўнглимиз тўлди. Газетанинг 2015 йил 41-сонидан жой олган Жўрабек Жангировнинг “Темир ўйинчоқ”нинг нағмалари ёхуд менинг ҳам “Сотка”м бўлсайди” номли мақоласида уяли алоқа воситасининг салбий таъсири ҳақида батафсил мулоҳаза юритилган. Муаллиф ўз мақоласини кўнгилсиз воқеа билан бошлагани бежиз эмас. Негаки, бугунги ёшларнинг аксарияти унга қаттиқ боғланиб қолмоқда. Мақолада уяли алоқа воситаси билан боғлиқ муаммоларни қамраб олишга ҳаракат қилинган. Мутахассисларнинг мавзуга тааллуқли фикрлари билан тўлдирилган. Бундай кўнгилсизликларнинг олдини олиш учун 16 ёшга тўлмаганлар учун махсус тариф режалар, хизматлар ишлаб чиқиш таклифи билдирилгани айни муддао.\nБугун ахборот технологияларнинг ривожланиши маънавий таҳдидларнинг кўпайишига йўл очмоқда. Интернет яратаётган имкониятлардан “унумли” фойдаланаётган диний экстремистик ва террористик кучларнинг кибертеррорчиликни амалга ошираётгани ҳам сир эмас. Биламизки, глобал тармоқ фойдаланувчиларининг аксариятини ёшлар ташкил қилади. Интернет орқали амалга ошириладиган электрон қўпорувчилик (яъни кибертеррорчилик) тузоғига тушиб қолмаслиги учун ёш авлодни доимий назорат қилиб боришга ҳар қанча ҳаракат қилинмасин бундай ҳоллар учраб турибди. Газетанинг ўтган йилги 4- сентябрь сонида чоп этилган Саодат Назаралиеванинг “Кибертеррорчилардан ҳушёр бўлинг” мақоласида шунга оид мулоҳазалар юритилган.\nБизга хавф солаётган “оммавий маданият” кўринишларидан бири бугун болалар севиб ўйнайдиган, ваҳшийликни тарғиб қиладиган компьютер ўйинларидир. Бир қарашда шунчаки ўйиндек туюладиган, аммо шу зайлда давом этаверса, салбий иллатларга алмашиб қолиши мумкин бўлган хавф-хатардан ота-она доим огоҳ бўлиши керак. Бу таҳликали вазият нафақат ота-оналар, балки жамоатчилик, жумладан, ОАВ зиммасига ҳам улкан масъулият юклайди. Шуни чуқур ҳис қилган ҳолда газетанинг 2015 йил 40-сонида Ўткир Бек муаллифлигида “Болангиз қаерда?” номли мақола чоп этилган. Унда муаллиф компьютер ўйинларининг болаларга ҳам жисмоний, ҳам маънавий, ҳам психологик таъсири ҳақида сўз юритган.\nШунингдек, “Охири вой касаллик” (ОИТС), “Озон – соғлиққа посбон” (Озон қатламининг емирилиб кетаётгани ҳақида), “Терроризм ва диний экстремизм — башарият душмани” каби мақолаларда инсониятга хавф солаётган муоммолар тилга олинган, ушбу долзарб мавзулар юзасидан батафсил мулоҳаза юритишга ҳаракат қилинган.\nМуаммо аниқ, аммо уни қандай ифода этиш керак? Шуниси муҳим. Бугун ўқувчини бир хил услубдаги мақолалар билан қизиқтира олмайсиз. Замонавий газетхонга ҳар томонлама мукаммал материал керак. Муштарийда ҳамиша танлаш имкони бор.\nАудиторияни жалб қилишда шакл алоҳида аҳамиятга эга. Бир қарашда кўзни чарчатадиган шрифт, эскича дизайндан фойдаланиш эндиликда мақсадга мувофиқ келмайди. Мисол учун, мазкур газетанинг айрим саҳифаларидаги материалларни жойлаштиришда уч-тўрт хил шрифтдан фойдаланилгани дизайн талабларини бузган. Жумладан, газетанинг ўтган йилги 35-сони биринчи саҳифасида мақолалар матнининг катта-кичик тўрт хил шрифтда ёзилгани ҳам шундай нуқсонлардан бири бўлиб, ўқувчини зериктиради. Ёки ўша йилнинг 46-сони саккизинчи саҳифасидаги мақолаларда беш хил шрифт кўзга ташланади. Бу эътиборни чалғитади, албатта. Ўта майда ҳарфда берилган материални мутолаа қилиш соғлиқ учун зарарли экани ҳам барчага маълум. Газета учун стандарт шрифт 9 кегел, 1,5 интервал эканлигини ҳисобга олиб иш юритилса, мақсадга мувофиқ бўларди.\nЖурналистикада сарлавҳага нисбатан “ярим мақола” атамаси ишлатилади. Унда ўқувчиларни жалб қилувчи куч бўлиши керак. Бундай сарлавҳаларни топиш ҳам маҳорат. Биз сўз юритаётган нашрда сарлавҳаларнинг аксарияти дарак гап шаклида. Таъсири ҳам шунга яраша. Масалан, “Тантанали ва байрамона ўтказилди”, “Сохта тадбиркор жазоланди” (2015 йил 50-сон), “БИРИНЧИ ҚЎНҒИРОҚ САДОЛАРИ ЯНГРАБ янги ўқув йили бошланганидан дарак берди”, “Байроғимизга бағишланган тадбир” (2015 йил 46-сон) каби муштарийда бирор бир кайфият уйғотмайдиган сарлавҳалар қўлланилган. Айрим ўринларда сарлавҳадан кейин нуқта қўйилган. Бу қўпол услубий хатодир.\nЖурналистнинг қуроли сўздир. Тилимиздаги ҳар бир сўзнинг маъносини, қай ўринда ишлатишни билиш ва тўғри қўллай олиш касбимизнинг асосини ташкил қилади. “Yangiyo`l” газетаси саҳифаларида таҳрирга мухтож жумлалар, сўз қўллаш билан боғлиқ хатолар ҳам учрайди. Масалан, газетанинг 2015 йил 35-сонида “Чинакам гўзаллик кошонаси” номли мақола эълон қилинган. У шундай бошланади:“Сиз суратда кўриб турган моҳир сартарош Сайёра Абдуллаева шогирдлари билан юксак маҳорат билан “ижод” қилмоқда”. Бу гап услубий жиҳатдан хато. Ўнинг ўрнига “Маҳоратли сартарош Сайёра Абдуллаева шогирдларига касб сирларини ўргатмоқда”, дейилса тўғри бўларди. Навбатдаги жумлани ҳам таҳрир қилишга уриниб кўрамиз: “Ҳозирги кунда туманимизда 20 дан ортиқ маиший савдо комплекслари фаолият олиб бормоқда. Гўзаллик салонида аёллар учун бир неча фаолият турлари бор”. Биринчи гапда фаолият сўзи тўғри ишлатилган, аммо иккинчи гапда такрорланган бу сўз ўрнига “хизматлар” сўзи ишлатилса, мақсадга мувофиқ бўларди. Биринчи гап билан иккинчиси орасида боғлиқлик ҳам узилган. Аслида, тил қонун-қоидаларига кўра, жумлалар шу даражада пишиқ-пухта бўлиши керакки, унда битта қўшимча ҳам кўп ё кам бўлмасин.\nГазетанинг 2015 йил 39-сонида чоп этилган “Ибн Сино ва ит”номли материалини олиб кўрайлик. Сарлавҳанинг ўзиданоқ ўқувчининг ихлоси қайтади. Матнда мазмунан боғлиқлик узилгани эса умумий мазмунга таъсир этиб, мавҳумликни келтириб чиқарган. Яъни унда Ибн Синонинг донолиги, ҳатто бемор аёллар билан юзма-юз келмай туриб ҳам даволаши, халифалар қилган ҳазилни тезда англаб олгани ҳақидаги ҳикоя келтирилган. Аммо хулосада бу ҳақда умуман гапирилмай, илм олиш борасида умумий тарзда сўз юритилган. Яна бир мақолага этиборингизни қаратмоқчимиз: газетанинг 2015 йил 42-сонида эълон қилинган “Заҳри қотил — умр заволи” сарлавҳали мақолада шундай жумлалар бор: “Гиёҳвандлик у ёки бу гиёҳванд ёки гиёҳванд моддасини суистеъмол қилиш (ўзи ва атрофидагиларга зарар келтириб қўллаш) натижасида юзага келадиган касалликдир”. Бу жумлани қандай тушуниш мукин? “Гиёҳванд ёки гиёҳванд моддасини суистеъмол қилиш” бирикмасидаги гиёҳвандни наркотик модда қабул қилувчи инсон, гиёҳванд моддасини эса гиёҳванд модда деб қабул қиламиз. Аммо суистеъмол қилиш деганда нима тушунилади? Мансабни, ишончни суистеъмол қилиш мумкиндир, бироқ гиёҳванд ёки гиёҳванд моддани суистеъмол қилиш мумкинмикан? Балки истеъмол сўзи суистеъмолга алмашиб қолгандир. Газетанинг 2015 йил 25-сентабрь сонида чоп этилган “Таъзим ва ташаккур сизларга!” номли мақолада ҳам шу каби тушунарсиз жумла мавжуд: “Ана шу ниҳол куни келиб дарахт бўлиб мева солади. Унинг меваси шундаки етук, баркамол инсонга айланишидир ва албатта кишиларга келтирган фойдаси билан қадрланади”, бу жумлада мантиқан ўйланганда боланинг келажакдаги камоли ҳақида сўз бормоқда. Аммо жумланинг бу қадар чалкаш тузилгани ва газета жамоасининг эътиборсизлиги ўқувчи дилини хира қилади. Бундай тушунарсиз жумлалар газетхонни мутолаадан узоқлаштиради. Мақола сарлавҳасидаги жумла қурилиши ҳам тил қоидаларига зид.\nСўзни исроф қилмаслик, таҳрир санъатини ўрганиш ҳар бир журналистнинг бурчи. Кузатишимиз бўйича, газетанинг деярли ҳамма сонида узун жумлалардан фойдаланилган. Гапнинг охирига етгунча боши эсингиздан чиқиб кетади. Айримларини таҳрир қилганда эса гапнинг эгаси ва кесими мос келмай қолганига гувоҳ бўлдик. Ундан кўра содда гаплар қўлланилса ҳам тушунарли, ҳам таъсирли бўларди.\nФикримизча, газета саҳифаларида иложи борича турли мавзуларда мулоҳазалар эълон қилиниши керак. Кетма-кет иккита сонга бир хил мавзудаги мақолаларни бериш ҳам аудиторияни зериктиради. Биз сўз юритаётган нашрнинг айрим саҳифаларида бир хил мавзуда, ҳатто иккитадан мақола чоп этилганини кузатдик. Масалан, 2015 йил 46-сонда эълон қилинган “…ё ҳаёт, ё мамот… масаласи”, “Тарбия ҳамиша муҳим” мақолаларида ёшлар тарбияси ҳақида фикр юритилган. Ёки газетанинг яна бир сонида (2015 йил 36-сон) “Терроризм ва диний экстремизм — башарият душмани” ва “Агар огоҳ сенсен, шоҳ сенсен…” материалларида диний экстремизм ва терроризмнинг салбий оқибатлари ҳақида сўз боради. Яна бир мисол: 2015 йил 23 октябрь сонидаги бир саҳифада ёнма-ён эълон қилинган “Тил — миллат фахри” ва “Тил — миллат кўзгуси” номли мақолаларда ўзбек тилига давлат тили мақоми берилгани, бўлиб ўтаётган тадбирлар, тилнинг нақадар муқаддас экани ҳақида такрорий фикрлар ёзилган. Балки бу газета жамоасининг ўзига хос услубидир?! Лекин, нима бўлган тақдирда ҳам газета саҳифасини ўта назокат билан, бир-бирини такрорламайдиган, аксинча, тўлдирадиган ранг-баранг мавзулардан иборат гулдастасимон материаллар, суратлар билан тўлдириш мақсадга мувофиқ бўларди.\nЖурналистикада турли жанрлар мавжуд. Хусусан, очерк, лавҳа, фельетон, репортаж, эссе, мақола ва ҳоказо. Газета саҳифаларининг аксарият қисмини хабар жанрига оид материаллар эгаллайди. “Тадбир бўлиб ўтди, шулар иширок этди, мана бу киши сўзга чиқди” қолипига қурилган материаллар кишини зериктиради. Воқеликни жонлироқ ифода этиш, муштарийда воқеа жойида ўтиргандек тасаввур уйғота олишга интилиш керак. Аслида, аудиторияга тадбирда ким иштирок этгани-ю, кимлар сўзга чиққани эмас, унинг аҳамияти ҳақидаги мулоҳазалар муҳимроқ.\nИш бор жойда камчилик ҳам бўлади, деймиз-қўямиз. Аслида, ОАВ саводхонликни кучайтиришга хизмат қилиши керак эмасми? “Yangiyo`l” газетаси бундан буён ана шу йўлда дадил боришига ишонамиз.\nMaterial uchun raxmat.Ancha ma’lumotlarga ega bo’lish mumkin. X va h harflari ko’rinmayotganligini hisobga olmasa yaxshi yozilgan.\nШоҳсанамхоннинг таҳлили менга ҳам жуда ёқди. Юқорида келтирилган маълумотлар «Матбуот» кафедрасида ўз битирув малакавий ишини ёзаётган курсдошларимизга қўл келса ажаб эмас, хусусан, менга ҳам! Ижодингизга омад тилайман!\nMaqola uchun rahmat! Umuman olganda yaxshi yozilgan. ko`p ma’lumotlarga ega bo`lish mumkin.\nE’tiboringiz uchun tashakkur. Aka va opalarimning bitiruv malakaviy ishlarini ko’ngildagidek tayyorlanishiga foydam tegadigan bo’lsa judayam xursandman.\nNargiza Sotboldiyeva, uzr sizni gapingizga tushunmadim. X va h harflari qaysi o’rinlarda ko’rinmay qolganini bilolmadim. Iloji bo’lsa misollar bilan ko’rsatsangiz.\nBir olam kerakli ma’lumotlarga ega boldik.Bu ma’lumotlar qachondir albatta bizga as qotadi.Raxmat!\nNext story Тафаккур мушоҳадалари\nPrevious story “АХБОРОТ СОАТЛАРИ” № 28-16


Хитойда музлатилган маҳсулотлар ўрамидан тирик коронавирус топилди - Zamin.uz\n18:43 / 18.10.2020\nХитойда музлатилган маҳсулотлар ўрамидан тирик коронавирус топилди\nХитойда музлатилган маҳсулотлар қадоғи устидан биринчи марта тирик коронавирус топилди. Бундай қадоққа тегиш натижасида эса одам вирусни юқтириши мумкин, деб ёзади «РБК» Хитой Касалликлар назорати ва профилактикаси марказига таяниб.\n«Циндаода музлатилган маҳсулотлар ўрамида тирик коронавируснинг топилиши — янги коронавирус муайян шароитларда узоқ вақт давомида ўрамда сақланиши мумкинлиги лабораториядан ташқарида тасдиқланган биринчи ҳолатдир», — дея маълум қилишди Хитой Касалликлар назорати ва профилактикаси марказида.\nҲозирча музлатилган маҳсулотларга тегиш натижасида коронавирус юқтириш билан боғлиқ бирорта ҳам ҳолат қайд этилмаган. Бундай усулда юқтириш хавфи мавжуд, аммо у жуда паст.\nШу билан бирга, Хитой Касалликлар назорати ва профилактикаси маркази музлатилган маҳсулотлар билан ишлайдиган одамларга уларга ҳимоя воситасисиз тегмасликни маслаҳат берди. Шунингдек, уларга иш кийимини ечиб, қўлни ювгунга қадар оғиз, бурун ёки кўзга қўл билан тегмасликни, шунингдек, COVID-19 тестидан тез-тез ўтиб туришни тавсия этишди.\nАввалроқ Хитойда музлатилган маҳсулотлар ўрамида тирик вирус эмас, балки COVID-19 заррачалари топилган эди. Улар Хитойнинг Анхой провинциясида Эквадордан келган креветкалар қадоғида аниқланган.\nЭслатиб ўтамиз, Хитойнинг Циндао шаҳрида тўрт кун ичида қарийб 10 миллионта коронавирус тести ўтказилди ва соғлиқни сақлаш бўйича маҳаллий комиссия раиси Сунь Чжэньхуа лавозимидан озод этилди. Шаҳарда коронавирус юқтириш билан боғлиқ 12 та янги ҳолат аниқланганидан кейин шундай қарорга келинган. “Замин” янгиликларини “Одноклассники”да кузатиб боринг\nМузлатилган озиқ-овқат маҳсулотларида COVID-19 сақланиб қолиш-қолмаслиги аниқланди\n20-08-2020, 23:08, Дунё\n25-05-2020, 16:54, Дунё\n7-04-2020, 06:00, Дунё\n29-03-2020, 16:52, Дунё\nРоссияда коронавирус бўйича нечта ҳолат тасдиқланган?\n6-03-2020, 18:33, Дунё


«ГРИЖА»НИ ЖАРРОҲЛИК АМАЛИЁТИСИЗ ҲАМ ДАВОЛАШ МУМКИНМИ? » "Оқдарё овози" газетаси\nШифокорларнинг оғир кўтармаслик, организмни ҳаддан зиёд ёки кескин ва қалтис жисмоний ҳаракатлантирмаслик каби маслаҳатларига ҳамма ҳам амал қилавермайди. Соғлигимизга беэътиборлик оқибатида эса жиддий муаммоларга дуч келишимиз эҳтимоли ошади. Умуртқа поғонаси чуррасининг вужудга келиши ҳам шундай муаммолардан бири.\nДиск чурраси ёки диск қисилишлари суяк мушак тизимидаги дегеператив дистоофик касаллик бўлиб, фиброз халқа кенг ёрилиши туфайли умуртқасида диск пулпоз ядросининг атрофга силжишига айтилади. Ҳар 1000 та мурожаатдан 14 тасида учрайди.\nДиск чурраси касаллик бўлиб, кўпинча остеохондрознинг асорати бўлиб келади. Бу касаллик ёшга хос ҳисобланарди, лекин борган сари диск чурраси ёшармоқда, яъни 20 ёшда ҳам учрайди. Тўғри даволанмаса ногиронликка олиб келиши мумкин. Диск чуррасининг аломатлари эса қуйидагилар.\nБелда оғриқнинг пайдо бўлиши, ҳаракатда ва йўталганда оғриқнинг кучайиши;\nУйишиш ва мушакларда кучсизлик, қўл ёки оёқнинг ориқланиши.\nДиск чуррасини жарроҳлик амалиётисиз даволаш мумкинми?\nДиск чурраси икки хил усулда даволанади: биринчиси консерватив физиотерапевтик усуллари, иккинчиси жарроҳлик амалиёти билан, биринчи усул даволаш комплекси сифатида олиб борилиб, оғриқни бартараф этишдан, тўғималардаги шишни қайтаришдан ва ҳаракатланишни тиклашдан иборатдир. Муолажа 3 ойдан 6 ойгача давом этиши мумкин. Диск чурраси ташхиси қўйилди дегани бу жарроҳлик амалиёти билан даволаш эмас.\nДиск чуррасининг пайдо бўлишига нималар сабаб бўлади ва кимларда кўпроқ учрайди?\nНотўғри ҳаракат – бу умуртқа поғонаси бўйлаб юкни нотўғри тақсимланишидир. Бунда фиброз халқада дистрофик ўзгаришлар пайдо бўлади. Мушак корсетини кучсизланиб бориши эса камҳаракатлилик, етарлича жисмоний ҳаракат қилмаслик оқибатида юзага келади. Остеохондроз умуртқа поғонасида моддалар алмашинувининг бузилиши оқибатида дистрофик ўзгаришлар юзага келади. Остеохондроз даволанмаганда фиброз халқанинг ёрилиши оқибатида диск чуррасига олиб келади. Юқумли касалликлар метоболизмни яъни организмда моддалар алмашинувининг бузилиши оқибатида умуртқада дистрофик ўзгаришлар юзага келади.\nШикастланишлар – бунда соғлом умуртқа поғонасига қўпол механик таъсир туфайли умуртқада диск чурраси ривожланишига сабаб бўлади. Диск чурраси наслий касаллик эмас.\nЁшга алоқадорлиги – ёшнинг катталашиши бу касалликнинг ривожланишига сабаб бўлмаслиги мумкин.\nОртиқча вазн – бунда меъёридан ортиқ оғирлик умуртқа поғонасига тушиши оқибатида мутаносиблик бузилади ва диск чуррасига сабаб бўлади. Оғирлик энг кўп тушадиган соҳада диск чурраси пайдо бўлади. Касаллик секин, ойлар, йиллар давомида ривожланади. Нотўғри ҳаракатланиш – эгилиш, йиғилиш ёки лат ейиш фиброз халқанинг ёрилишига олиб келади. Пулпоз ядро чиқиб, диск чурраси касаллиги белгиси билан намоён бўлади. 20 ёшда умуртқа поғонаси ривожланишдан тўхтайди. Шу ёшда диск чуррасининг илк белгилари бошланиб, бир неча йиллар давомида ривожланиб боради. Демак, 20 ёшдан бошлаб умуртқа поғонасини соғломлаштирувчи чора-тадбирлар бошланиши керак.\nСоғлиқни сақлаш аълочиси.\nБУ КАСАЛЛИКДАН САҚЛАНИНГ\n02 май, 13:53\nЎҚУВЧИ НЕГА РЕПЕТИТОРГА БОРАДИ?\n25 апр, 13:28\nЎзбекистон ҳарбий қудрат жиҳатдан Марказий Осиёда биринчи\nЎЛИМЛАРНИ ДОҒДА ҚОЛДИРА ОЛМАГАН УКАМ ТОҲИРЖОН! Укажоним Тоҳиржон Холмоновни ёд этиб…\nТИББИЙ МАРКАЗДАГИ ТАРТИБСИЗЛИК


Сафарни бошлашда ўқиладиган дуо\tmuslim.uz\nСафарга отланаётган киши уйидан чиқаётган пайтда қуйида келтирилган дуони ўқиса, омонда бўлади, иншааллоҳ.\n“Бисмиллааҳи таваккалту алаллоҳи, лаа ҳавла ва лаа қуввата иллаа биллаҳ” (Сунани Термизий).\nМаъноси: Аллоҳнинг номи билан (сафарни бошлайман), Аллоҳга таваккал қилдим. Тоатга қувват ва гуноҳдан сақланишга бўлган қувват ҳам ёлғиз Аллоҳ таолодандир. اللَّهُمَّ بِكَ أَصُولُ وَبِكَ أَحُولُ وَبِكَ أَسِيرُ\n“Аллоҳумма, бика асуулу ва бика аҳуулу ва бика асииру” (Муснади Аҳмад).\nМаъноси: Ё Аллоҳ! Сенинг мададинг билан ҳимматланаман, Сенинг мададинг билан гуноҳдан тийиламан, Сенинг мададинг билан сафарга чиқаман.\t354 марта ўқилди\tДругие материалы в этой категории:\n« Ҳажгa тaйёpгapлик\tҲажнинг фазилати »


ИМОМ ТЕРМИЗИЙ – ФИҚҲИЙ ИЖТИҲОД МАКТАБИ НАМОЯНДАСИ СИФАТИДА - Imom Buxoriy xalqaro ilmiy-tadqiqot markazi\nHome / АЛЛОМАЛАР / ИМОМ ТЕРМИЗИЙ – ФИҚҲИЙ ИЖТИҲОД МАКТАБИ НАМОЯНДАСИ СИФАТИДА\n20/05/2022\tАЛЛОМАЛАР 126 koʻrilgan\nМаълумки, ислом дини VII асрда Мовароуннаҳр диёрларида ёйила бошлаган. Халқимиз буни фақатгина диний таълимот сифатида қабул қилибгина қолмай, балки у билан боғлиқ илмларни янги поғонага кўтарди ва исломнинг илмий жиҳатдан юксалишида беқиёс ҳисса қўшди.\nАлломаларимизнинг илмий ва диний-маърифий меросида ҳадис тўпламларининг аҳамияти беқиёс. Бу борада Мовароуннаҳр муҳаддисларининг ҳадис илмида тутган ўрнини алоҳида таъкидлаш жоиз. Бу диёрдан бутун дунёга довруғи кетган алломалар, муҳаддислар етишиб чиққан.\nҲижрий иккинчи аср ислом динида фиқҳий масалаларда уйғониш даври бўлди, десак, муболаға бўлмайди. Чунончи, айни шу пайтда ижтиҳод деган масала пайдо бўлиб, бу соҳада турли мазҳабларнинг йирик уламолари етишиб чиққан.\nИжтиҳод – бу Қуръони карим ва Пайғамбар (С.А.В.)нинг ҳадисларига асосланган ҳолда, давр тақозосини ҳисобга олиб, жамият тараққиёти ва маънавият равнақига хизмат қиладиган фойдали ғоя ва мафкураларни яратиш, муаммоларни ҳал этишнинг мақбул, янги йўлларини топишдир [1:91-92].\nИжтиҳод фиқҳ илмига боғланган омилдир. Фиқҳ илми ҳижрий учинчи асрда, Имом Термизий яшаган даврда ривожланган. Имом Термизий, Имом Бухорий, Имом Муслим, Абу Довуд ва бошқа уламолар Имом Аҳмаднинг ҳадис илмидаги шогирдлари бўлган. Лекин улар ҳадис илмига кўпроқ эътибор бергани боис фиқҳда ҳанбалий мазҳабига эргашмасдан ўзларининг ижтиҳодига суяниб иш кўрган.\nИмом Бухорий ва Имом Термизийдек муҳаддислар Қуръони карим, Пайғамбар (С.А.В.)нинг ҳадислари, саҳобаи киромларнинг асарларини бутун мазмун-моҳияти билан тушуниб етган.\nЎша вақтда ҳадис ривоят қилиш ва асарлар ёзиш кўпайган эди. Нусха ёзиш шу даражага етганки, ровийларнинг барчаси бу иш билан шуғулланган. Улар бу борада илмни Ҳижоз, Шом, Ироқ, Миср, Яман ва Хуросондаги уламолардан ўрганган. Ҳаммаси китоб жамлаган, нусхалар қидирган, ғарибул ҳадис, яъни маъноси одамларга бегона бўлган илм ва нодир ривоятларга эътибор қаратган. Аввал ҳеч ким тўпламаган ҳадис ва далилларнинг муҳимларини жамлаган. Шундай қилиб ҳадис туруқлари (ровийларнинг ривоят йўллари)дан уларга кўп нарса аниқ бўлган. Ҳатто юздан зиёд ривоят йўллари топилган.\nРовийлар баъзи очилмаган ҳадис туруқларини кашф қилиб, ҳар бир ҳадиснинг ғариблик ва ҳукм олиш жиҳатларини ўрганган. Аввал фатво аҳлига маълум бўлмаган кўп ҳадислар уларга зоҳир бўлган. Ибн Ҳумом ҳикоя қилади: “Шофеий раҳимаҳуллоҳ Аҳмад раҳимаҳуллоҳга бундай деди: “Сизлар саҳиҳ хабарларни биздан кўра яхши биласиз. Агар саҳиҳ хабар бўлса, менга ҳам билдириб қўйингки, унинг куфалик, ёки басралик, ё шомлик эканини билиб бораман” [2:385]. Бу саҳиҳ ҳадисларни ривоят қилган киши бир шаҳарга хос бўлиши, яъни шомликлардан, ироқликлардан ёки аҳли байтга хос эканини билиш эътиборли бўлган. Бу хабар етказувчининг “Абу Бурдадан, у Абу Мусодан” нусхаси каби бўлади. Бундай ҳадислардан фатво аҳли ғофил қолган.\nУларнинг ҳузурида ҳар бир шаҳарнинг саҳоба ва тобеин фақиҳларининг таъсири жам бўлган. Ундан олдин киши ўз шаҳри ва танийдиган биродарларидангина ҳадис тўплаши мумкин эди. Шунингдек, ҳадис ровийларининг исмини, уларнинг адолат даражасини билишига таяниб, аҳволидан хабардор бўларди ва яқинларига эргашарди. Бу табақадаги олимлар ҳадисларни ёзиб қўйиш ва қидирув олиб бориш билан бу фан борасида мустақил йўл тутишга эътибор қаратган. Муҳаддислар ҳадиснинг ҳукмида соғломлиги ва бошқа жиҳатларида мунозара қилган. Суфён, Вакиъ ва улар каби муҳаддислар қаттиқ ижтиҳод билан ҳадисларни ўрганишга интилган. Шунинг учун Абу Довуд Сижистонийнинг Макка аҳлига йўллаган мактубида айтилганидек, улар мингтадан кам ҳадис билган [3:312-313].\nҲадис билан фиқҳ илми бир-бирига боғлиқ. Уламолар бу икки илмни пухта эгаллашга ҳаракат қилган. Фақат ҳадисда катта муваффақиятга эришган ҳадис илми имомлари ва фиқҳда кўпроқ шуҳрат топгани фиқҳ имоми бўлиб танилган.\nИмом Термизийнинг турли мазҳаб ва ғояларга муносабат масаласида тутган мавқеи Пайғамбар (С.А.В.)нинг ҳадислари ва далил-исботлар билангина хулоса чиқаришга асосланган эди. Албатта, бундай ҳолларда фақат саҳиҳ ҳадислар ва энг кучли далиллар асосий мавқега эга эди. У ўз устозлари – энг аввало Имом Бухорийнинг ва бошқа ҳадис илми уламоларининг таъсирида аҳли рай эмас, аҳли ҳадис йўлида собитқадамлик билан фикр юритган, уни чуқур таҳқиқ ва тадқиқ этиш орқали ўз фикр-мулоҳазаларини билдирган.\nАллома Абу Ҳусайн Надавий бундай дейди: “Имом Термизий бугунги кунда одамларнинг қиёсий фиқҳ номли тушунчаси мавзусининг эшигини қоққан кишидир. Уммат унга “ўз асрида фиқҳий ижтиҳод мактаби намояндаси”, деб таъриф бериши лозим бўлган катта фазл эгаси эди” [4:89].\nИмом Термизий илм имомларининг барчасини ҳурмат қилар эди. У бирор бир фиқҳий мазҳабни лозим тутмаган. Унинг фиқҳий масалада ўзи ҳукм чиқариб олиши учун илми ва ақли етарли бўлган.\nИмом Термизийнинг ижтиҳод йўлини тутгани унинг “Сунан” асарида ўз аксини топган. У аҳли рай ҳақида гапирар экан, уларнинг мазҳабларини баён қилиш учун ўз асарида “Кўфа аҳли” ёки “айрим Кўфа аҳли” каби ибораларни кўп ишлатади [5:173]. Баъзилар: “Абу Ҳанифани айтишга хижолат бўлганидан “Кўфа аҳли” деган”, деб ўйлаган. Лекин Имом Термизий фақат Абу Ҳанифани назарда тутиб, бундай дейдиган киши эмас эди. У Куфадаги барча олимларни назарда тутган. Абу Ҳанифадан ташқари, Вакиъ, Суфён Саврий, Суфён ибн Уйайна, Абу Юсуф, Муҳаммад ибн Ҳасан, Зуфар ва бошқаларни ҳам айтиб ўтган.\nИмом Термизийнинг асарида кўп учрайдиган иборалардан яна бири “бизнинг асҳобларимиз”дир. Бу умумлашган атама билан Молик ибн Анас, Муҳаммад ибн Идрис Шофеий, Аҳмад ибн Ҳанбал, Исҳоқ ибн Роҳавайҳ каби фиқҳ илмининг мужтаҳидлари ҳисобланган аҳли ҳадисни назарда тутган.\nИмом Термизий фиқҳий иснодларни Суфён Саврий, Муҳаммад ибн Усмон Куфий, Убайдуллоҳ ибн Мусо Абасий, Мактум ибн Аббос Термизий, Муҳаммад ибн Юсуф Фирёбийдан нақл қилган .\nИмом Термизий ва ўша замонда яшаган муҳаддислар ўз фаолиятида ҳадислардан шаръий ҳукмларни олиб, фиқҳ илми ривожига катта ҳисса қўшган. Барча муҳаддислар фақиҳ бўлиб, уларнинг айримлари ҳадислардан шаръий ҳукмларни олишда бошқаларига қараганда устунроқ бўлган.\nБуюк аждодларимизнинг илмий мероси ҳанузгача тадқиқ қилиниб, янги-янги маълумотлар юзага чиқмоқда. Бу илмий тадқиқотларнинг натижалари аждодларимизнинг бой илмий меросининг нақадар кенг бўлганидан далолат беради. Ҳар бир алломанинг асаридан ҳадис, фиқҳ ва бошқа илмларга тааллуқли маълумотларни топиш мумкин. Уларнинг илмий мероси халқимизнинг маънавий мулки ҳисобланади. Алломаларнинг бундай бой меросини асраб-авайлаб, улардан оқилона фойдаланиб, ўрганиб, авлодларга етказиш бугунги кундаги муқаддас бурчимиздир.\nИслам (Энциклопедический словарь). –М., 1991.\nАбул Қосим Али ибн Ҳасан Шофеий. Тарих мадинату Димашқ. Ж.51. –Байрут. Дорул фикр, 1995.\nВалийуллоҳ Деҳлавий. Ҳужжатуллоҳил болиға. – Қоҳира. Дорул кутубил ҳадиса.\nИёд Холид. Ал-Имом ат-Термизий. – Дамашқ. Дорул қалам, 2001.\nМуҳаммад Муборакфурий. Туҳфатул аҳвазий шарҳ жомиит Термизий. Ж. 1. –Риёз.\nАбу Исо Муҳаммад ибн Исо Термизий. Жомиут Термизий (Сунани Термизий). – Байрут. Дор иҳёит туросил арабий.


МДҲ давлат раҳбарларининг норасмий учрашуви | Ўзбекистон "Адолат" социал-демократик партияси\n27 Декабрь, 11:17 • Расмий хабарлар, Сиёсат, Янгиликлар • 192 марта кўрилди • Комментариев к записи МДҲ давлат раҳбарларининг норасмий учрашуви нет\nЎзбекистон Республикаси Президенти Шавкат Мирзиёев 2017 йил 26 декабрь куни Москва шаҳрида бўлиб ўтган Мустақил Давлатлар Ҳамдўстлиги Давлат раҳбарлари кенгашининг норасмий учрашувида иштирок этди.\nЎзбекистон Республикаси Президенти Шавкат Мирзиёевни Ново-Огарёво қароргоҳида Россия Федерацияси Президенти Владимир Путин кутиб олди.\nСуратга тушиш маросимидан сўнг МДҲ давлат раҳбарларининг учрашуви бошланди.\nВладимир Путин давлат раҳбарларини ташрифи билан қутлаб, Россиянинг МДҲга раислиги якунлари ҳақида тўхталиб ўтди. Жорий йил ўзаро интеграцияни мустаҳкамлаш ва ташкилот нуфузини ошириш бўйича муҳим ишлар амалга оширилганини таъкидлади.\nПрезидент Шавкат Мирзиёев жорий йилда Ўзбекистоннинг МДҲ мамлакатлари билан ҳамкорлиги янада мустаҳкамланиб, товар айирбошлаш ҳажми сезиларли ошганини таъкидлади. Ўзаро манфаатли ҳамкорлик аъзо давлатларни узвий боғлаб туриши, ушбу учрашув алоқаларга янги суръат бағишлашини қайд этди.\n2018 йил Россияда бўладиган воқеалар муҳим аҳамиятга эга экани, Президент сайловида Россия халқи муносиб номзодга овоз беражаги таъкидланди.\nУчрашувда Ҳамдўстлик давлатлари ўртасида турли соҳалардаги ҳамкорликни ривожлантириш, хавфсизликни мустаҳкамлаш, минтақага таҳдид ва хатарларнинг олдини олиш масалаларига эътибор қаратилди.\nМаълумки, Ўзбекистон МДҲ доирасидаги ҳамкорликда фаол иштирок этиб келмоқда. Мамлакатимизнинг ушбу ташкилотга аъзо давлатлар билан турли соҳалардаги алоқалари изчил ривожланмоқда. Президентимиз шу йил 10-11 октябрь кунлари Сочи шаҳрида бўлиб ўтган МДҲ Давлат раҳбарлари кенгаши мажлисида иштирок этди. 3 ноябрь куни пойтахтимизда Ҳукумат раҳбарлари кенгаши йиғилиши ўтказилди.\nЎзбекистон Республикаси Президентининг Олий Мажлисга Мурожаатномасида давлатимизнинг ташқи сиёсатидаги устуворликлар ҳам айтиб ўтилди. Мамлакатимиз, жумладан, Мустақил Давлатлар Ҳамдўстлиги билан алоқаларни янги босқичда давом эттираётгани таъкидланди. “Ўзбекистоннинг ташқи сиёсатида Марказий Осиё – бош устувор йўналиш” тамойили асосида қўшни давлатлар билан муносабатлар мустаҳкамланди. Бу Ҳамдўстлик доирасидаги алоқалар ривожида ҳам муҳим ўрин тутади.\nУчрашувда томонларни қизиқтирган бошқа масалалар юзасидан ҳам фикр алмашилди.\nМДҲ давлат раҳбарларининг норасмий учрашуви was last modified: Декабрь 27th, 2017 by matbuot\n« Сиёсий ўқувда қонун таҳлили Инновация – бу келажак дегани »


Тошкентда пикетчилар милиция машинасини қўлга олганлар - Фарғона.Ру ахборот агентлиги\nТошкентда пикетчилар милиция машинасини қўлга олганлар\n31.08.2018 13:27 msk\n30 августда Ўзбекистон Бош прокуратураси биноси олдида ноҳақ ҳибсга олинганлик ва суд қарорларига қарши пикет уюштирган ва қўлга олинган аёллар ички ишлар бўлими биносидан қочиб чиқиб, милиция машинасини қўлга оладилар. Шу йўл билан улар Бош прокурор ўринбосари Эркинбой Тожибоев билан учрашишга муваффақ бўладилар. Бу ҳақда “Фарғона”га Ўзбекистон ҳуқуқ ҳимоячилари альянси раҳбари Елена Урлаева хабар беради.\nАкция соат 10 да бошланган. Унда беш киши — Наманган вилояти, Косонсой туманидан координатор Ҳамида Боқиева, Елена Урлаеванинг ўзи, Бухоро вилояти Қоракўл туманидан фермер Олтиной Сотиева, Наманган вилоятидан Ҳафиза Қаландарова ва Фарғона вилояти Риштон туманидан Саодатхон Ниёзова каби фаол аёллар иштирок этадилар.\nПикетчилар плакат чизмоқдалар. Елена Урлаева томонидан “Фарғона”га тақдим этилган фото\nАкция иштирокчилари Бош прокурор Отабек Муродовнинг ишдан кетишини талаб қилиб, рус ва ўзбек тилларида “Жаҳонгир Умаровга эркинлик” (бизнесмен Умаров гиёҳванд моддаларни тарқатганликда айбланиб, Тошкент ИИБда унга нисбатан қийноқлар қўлланилган) , “Раҳима Очилова озод қилинсин” (55 ёшли фармацевт, қатор дори-дармонлар ихтирочиси сохта айблар билан судланган), “судя Зафар Бобоновни жавобгарликка тортилишини талаб қиламиз” (Умаровни беш йилга қамаган судя), “Бош прокурор Муродовни истеъфога чиқишини талаб қиламиз” ва “Прокуратура қонунларга риоя қилмаяпти” каби чақириқлар қилишган.\nМилиционерлар ва прокуратуранинг битта ходими намойишчиларнинг акцияси ноқунуний эканидан огоҳлантириб, пикетчилардан плакатларни тортиб оладилар ва барчани тарқалишга ундайдилар. Кейин аёллар милиция автобусида Тошкентнинг Яшнабод тумани №2 милиция бўлимига олиб келинади.\nБу ерда милиция ходимлари аёлларнинг паспортларини йиғиб олиб, улардан бармоқ изларини оладилар ва ушланганлик баённомаларини расмийлаштирадилар. Бу тадбир икки соат вақт олади. Кейин аёллар милиционерлардан ўз паспортларини тортиб оладилар, бармоқ излари олинганлик ҳужжатларини йиртиб ташлайдилар, эшик олдидаги қўриқловчини туртиб, ташқарига отилиб чиқадилар.\nУрлаеванинг сўзларига кўра, пикетчилар бўлим олдида турган милиция машинасига ўтириб олиб, унинг сирена овозини ёқадилар, машина сигналини тинимсиз босадилар. «Милиция ходимлари аёллардан хизмат машинасидан чиқишни сўрайдилар, лекин аёллар Ўзбекистон Бош прокурори Муродов билан учраштиришни талаб қилиб туриб олдилар», — дея воқеани тасвирлайди Урлаева. Шу пайт Урлаева ва Боқиева машинада суратга тушадилар, улардан бири қуйида келтирилади.\nҚўлга олинган милиция машинасида\nҲуқуқ ҳимоячисининг сўзларига кўра, милиция ходимлари ярим соатча нима қилишларини билмаган. Ваниҳоят аёллар машинани тарк этиб, Бош прокуратурага бориш учун такси тўхтатмоқчи бўладилар. Шунда милиционерларнинг ўзлари аёлларни Бош прокурор ўринбосари Эркинбой Тожибоевнинг қабулига элтиб борадилар.\nАкцияни телефонга ёзиб олган Елена Урлаева милиционерлардан қўйиб юборишни, Жаҳонгир Умаров иши бўйича шикоятни Тошкент шаҳар ИИБ тергов бошқармасига беришларини сўрайди. Аввали Тергов бошқармаси бошлиғининг биринчи ўринбосари Асқаров Елена Урлаева аризаси бўйича текширув ўтказишни ваъда беради ва бунинг устидан чиқмайди, орадан 20 кун ўтиб Жаҳонгир Умаровга беш йиллик қамоқ жазоси берилади.\nҲамида Боқиева Бош прокурор ўринбосари билан учрашувда отаси 70 ёшли Умархон Боқиевга нисбатан жиноий ишнинг қайта қўриб чиқилиши ваъдасига эришолди. Ҳуқуқ ҳимоячисининг сўзларига кўра, терговчи Тоҳир Комилов Боқиевни ноҳақдан таъмагирликда айблаган ва унинг мулкини ҳибсга олган. Бош прокурор ўринбосари Тожибоев бу ишнинг одилона ҳал этилиши бўйича Наманган вилояти прокурорига топшириқ берган. Шу куннинг ўзида Боқиев уйига прокуратура ходими келиб, мазкур масала билан шуғуллана бошлаган.\nАкциянинг яна бир иштирокчиси - фермер Олтиной Сотиева Бухоро вилояти ҳокими Ўктам Барноев устидан шикоят қилади. Унинг сўзларига кўра, ҳоким қўл остида ишлаган аёлни калтаклаган, Сотиевага қарашли ерни тортиб олган. Яна бир пикетчи аёл Саодатхон Ниёзова прокуратура диққатини ўз муаммоларига қаратмоқчи бўлади: унинг сўзларига кўра, Қишлоқ қурилиш банки унинг пулларига эгалик қилиб олган ва энди унинг оиласи уйсиз қолиши мумкин, адвокат эса суд қарорига қарши даъво аризаси билан уни бекор қилдиролмайди.\nШуни таъкидлаш лозим, Каримов даврида бу каби акцияни кўз олдига келтиришнинг ўзи мушкул эди ва бугунги воқелик Ўзбекистонда ҳуқуқ-тартибот органлари олдидаги қўрқувнинг камайганидан дарак беради.


“Ўзбекистон темир йўллари” метро қурилишида салкам 900 млн “еб юборилиши”га изоҳ берди | Qalampir.uz\n“Ўзбекистон темир йўллари” метро қурилишида салкам 900 млн “еб юборилиши”га изоҳ берди\nЖамият\t07 Июль 13:07 23053\nАввалроқ Тошкент ҳалқа йўли ерусти метрополитени қурилишида 899 миллион сўм талон-торож қилингани ҳақида хабар берилганди. “Ўзбекистон темир йўллари” ушбу ҳолат юзасидан расмий маълумот берди.\nУнга кўра, 11 километрлик “Дўстлик-2” – “Қўйлик” йўналишидаги қурилиш ишлари 2019 йилда бошланиб, 2020 йилнинг март ойида якунланган. Бироқ, коронавирус инфекцияси тарқалиши туфайли карантин чоралари кучайтирилгани сабаб ушбу метрополитен очилиш муддати номаълум санага қолдирилган. Қурилишда иштирок этган барча ишчилар карантин чоралари юмшатилгунга қадар ўзларини изоляция қилган.\nҚайд этилишича, 2020 йил 3 июль куни ишлар қайта бошлангач, "1-сонли Энергомонтаж поезди" унитар корхонасида кабель маҳсулотлари йўқлиги аниқланган. Шундан сўнг, масъул шахслар транспорт прокуратурасига ариза топширган.\nАриза топширилгандан сўнг, дастлабки тергов жараёнлари бошланган. Унга кўра, умумий қиймати 899,1 миллион сўмлик кабель маҳсулотлари номаълум шахслар томонидан ўғирлангани аниқланган.\nОлиб борилган тергов натижаларига кўра, айбдор шахслар ҳамда йўқолган моддий товар топилган. Ўзбекистон Республикаси Жиноят кодексининг тегишли моддаларига биноан жиноятчилар жиноий жавобгарликка тортилган. Етказилган зарар тўлиқ қопланган.\nҲозирги вақтда ушбу ҳолат юзасидан Ўзбекистон Республикаси Ички ишлар вазирлиги Транспортда хавфсизликни таъминлаш бош бошқармаси томонидан тергов жараёнлари давом этяпти.\n02 Август 13:59 30941\n03 Август 15:51 23705\n03 Август 13:06 21975


Бош мақола, Демократия сабоқлари, Муҳаррир танлови | 10/15/2016 12:35 AM 12552 марта ўқилди\n10/16/2016 at 12:26 PM\nУмид қиламизки, агарда Шавкат Мирзиёев хамиша адолат томонида турса Исмат ака бу шахсни доим қўллаб-қувватлаб яшайди. Мен шундай деб тушундим у кишининг бугунги нутқини эшитиб. Халқ депутати бўлган тўрт кишини чет элда яшашини бугун билдим. Бундай эътиборга молик инсонларни ўз юртига қайтариш керак. Мен ҳам бу фикрга қўшиламан.\n10/16/2016 at 12:25 PM\nНима бўлганда ҳам Исмат Хушев Шавкат Мирзиёев ҳақида ҳам, ўзи ҳақида ҳам ҳар хил фикрларни ўз сайтида бераётгани билан қадрли. Бу билан ,ҳамиша холис, ўзи ҳақидаги яхши-ёмон фикрларни ҳам қўрқмасдан ўз сайтда нашр этаверишини яна бир бор исботлади.\n10/15/2016 at 2:08 PM\nИсмат ака хам менга ухшаб Узбек халкига яхшилик тилаши хаммага аён. Аммо,булгуси президентимиз демократия ва адолат урнатилишида реформа утказиши лозим. Реформа шундан иборат, 25 йил давомида банк сохаси, маъмурий-хукукий соха, молия-иктисод соха,солик сохаси рахбарлари билан сухбат утказиб, уларга ва хар бирининг 4 нафардан югурдакларига,оила аъзоларига колган умрларини ер шарининг кайси жойида утказишидан каътий назар рохат фарогат утказишлари учун кафолат беришини, “каерда ва качон олган даромади”га хавф солмаслигини огохлантириб, бундан сунг Узбекистоннинг иктисодий-сиёсий фаолиятига якинлашмаслик шарти билан ишдан олиши керак. Шундагина хар кандай реформа ва тузум янгиланади ва ривожланади. Бу билан Узбекистонни бойлик ва эркинликларини булишиб олган “клан”лар ва 25 йиллик зулукларга зарба бериши мумкин. Бор йуги 20 нафар зулук, шуларни тахту равонларига утиртириш пайти келди. Агар уларда инсоф булиб, узлари хукумат ва сиёсат ташаббусларидан кетсалар, умрларини колган кисмини туплаган бойликларини сарфлаб, невараларини кучокларига олиб яшасалар,келгусида Узбекистон узиннг янги авлодлари билан гуллаб яшнашига имоним комил.\nШокир Саъдуллаевга says:\n10/15/2016 at 3:59 AM\nИсмат Хушевнинг ички кечирмаларини жуда аниқ ва тиниқ қилиб очиб бергансиз. Анчадан бўён кузатиб келаман, Сиз Исмат Хушевнинг ва “Дунё ўзбеклари”нинг энг яқин ҳамкори сифатида Ўзбекистондаги ижтимоий сиёсий муаммоларни дадил кўтариб чиқяпсиз. Хусусан, Ўзбекистон телевидениясидаги носоғлом муҳит, Давлат маслаҳатчиси Хайриддин Султоновнинг матбуот вва маънавият кушандаси экани ҳақидаги қатор дадил ва адолатли чиқишларингиз учун Сизга катта раҳмат. Мана бугун ҳаммамизнинг дилимизни ўртаб келаётган Мирзиёевга бўлган муносабат масаласида ҳам юрагимиздаги гапларни айтгансиз. Укамиз Исматжон Хушев бундан тегишли хулосалар чиқариб олишига ишонамиз. Яна бир бор раҳмат Сизга.